text: Oseanian karsintojen voittaja Australia kohtasi liittojen välisessä karsinnassa Uruguayn, joka voitti kaksoisottelun ja eteni MM-lopputurnaukseen. Oseaniasta ei näin ollen selviytynyt yhtään maata MM-kisoihin.


title: OFC:n karsinnat jalkapallon maailmanmestaruuskilpailuihin 2002

text: Toisen kierroksen kaksi parasta joukkuetta pelasivat kaksoisottelut OFC:n karsintojen voitosta. Ensimmäinen osaottelu pelattiin Wellingtonssa ja toinen Sydneyssä.


text: Australia jatkokarsintaan Etelä-Amerikan karsintojen viidettä vastaan yhteismaalein 6-1.


text: Liittojen välisessä karsinnassa joukkueet pelasivat kaksoisottelun kisoihin pääsystä. Ensimmäinen ottelu pelattiin Melbournessa ja toinen Montevideossa.


text: Uruguay selviytyi vuoden 2002 MM-kilpailuihin yhteismaalein 1-3.


title: Lady (Say Hey)

text: Lady (Say Hey) on espanjalaisartisti Jordi MB:n kappale. Sen julkaisi Blanco y Negro Music artistin uran toisena singlenä 25. lokakuuta 2011. Kappaleeseen liittyvä musiikkivideo julkaistiin videopalvelu YouTubessa 7. helmikuuta 2012. Kappale ei päässyt lainkaan listoille.


title: Lady (Say Hey)

text: Digitaalinen lataus


title: CONCACAF:n karsinnat jalkapallon maailmanmestaruuskilpailuihin 2002

text: Vuoden 2002 jalkapallon MM-kilpailujen karsintoihin osallistui Pohjois ja Keski-Amerikan, sekä Karibian maanosaliitosta CONCACAF:sta 35 maata. Joukkueet karsivat maanosan kolmesta kiintiöpaikasta Japanissa ja Etelä-Koreassa pelattavaan MM-lopputurnaukseen. Karsinnat pelattiin vuosina 2000-2001.


text: Alueen neljä FIFA-rankingin parasta maata Meksiko, USA, Jamaika ja Costa Rica pääsivät suoraan karsintojen viimeiselle kierrokselle. Kanada tuli mukaan Keski-Amerikan ja Karibian pudotuspelikierrokselle. Muut joukkueet jaettiin maantieteellisesti eri vyöhykkeisiin.


text: Karibian vyöhykkeellä 24 joukkuetta jaettiin kolmeen kahdeksan joukkueen lohkoon, joissa pelattiin pudotuspelijärjestelmällä lohkovoittajasta. Lohkojen voittajat selviytyivät karsimaan välieräkierrospaikasta Keski-Amerikan maiden ja Kanadan kanssa. Keski-Amerikan vyöhykkeellä kuusi joukkuetta jaettiin kahteen kolmen joukkueen lohkoon, joissa pelattiin kaksinkertainen sarja. Lohkovoittajat selviytyivät välieräkierrokselle ja lohkoissaan toiseksi sijoittuneet karsivat Karibian alueelta jatkoon päässeiden kanssa pääsystä välieräkierrokselle. Karibian ja Keski-Amerikan playoff-kierrokselle selviytyneet kuusi joukkuetta pelasivat kaksoisottelut kolmesta jaossa olevasta välieräkierrospaikasta.


text: Välieräkierroksella jäljellä olevat 12 joukkuetta jaettiin kolmeen neljän joukkueen lohkoon. Lohkoissa pelattiin kaksinkertainen sarja. Lohkojen kaksi parasta selviytyivät finaalikierrokselle. Finaalikierroksella karsintojen kuusi parasta joukkuetta pelasivat kaksinkertaisen sarjan. Sarjan kolme parasta maata selviytyivät vuoden 2002 MM-kisoihin.


text: Joukkueet jaettiin kolmeen lohkoon, joissa pelattiin pudotuspelit jatkoon pääsystä. Lohkovoittajat St. Vincent ja Grenadiinit, Trinidad ja Tobago ja Barbados selviytyivät Karibian ja Keski-Amerikan pudotuspelikierrokselle.


text:
Joukkueet jaettiin kahteen kolmen joukkueen lohkoon. Lohkovoittajat El Salvador ja Panama selviytyivät välieräkierrokselle ja lohkokakkoset Guaatemala ja Honduras jatkoivat Karibian ja Keski-Amerikan pudotuspeleihin karsimaan välieräpaikasta.
Keski-Amerikan ja Karibian pudotuspelikierroksella Karibian vyöhykkeen lohkovoittajat, Keski-Amerikan vyöhykkeen lohkokakkoset ja Kanada pelasivat kaksoisottelut pääsystä välieräkierrokselle.


text: Välieräkierroksella jäljellä olevat 12 joukkuetta jaettiin kolmeen lohkoon. Lohkojen kaksi parasta jatkoivat karsintojen finaalikierrokselle. Lohkossa 3 Guatemala ja Costa Rica sijoittuivat samalla pistemäärällä, maalierolla ja tehdyillä maaleilla jaetulle toiselle sijalle, jolloin maat pelasivat puolueettomalla kentällä uusintaottelun. Miamissa pelatun uusintaottelun perusteella Costa Rica selviytyi finaalikierrokselle.


text:
Uusinta lohkon 2. sijasta
Karsintojen finaalikierroksella kuusi parasta maata pelasivat kaksinkertaisen sarjan jonka kolme parasta maata, Costa Rica, Meksiko ja USA selviytyivät MM-lopputurnaukseen.


title: Tuhannen sivalluksen kuolema

text: Tuhannen sivalluksen kuolema ( tai 凌遲, "ling chi") oli erittäin julma teloitustapa, joka oli käytössä Kiinassa suunnilleen vuodesta 900 lähtien, kunnes se vuonna 1905 lopullisesti poistettiin käytöstä. Siinä tuomitun kehosta leikattiin veitsellä pitkitetyn ajan kuluessa pala toisensa jälkeen, mikä lopulta johti hänen kuolemaansa. Tällä tavalla voitiin rangaista eräisiin kaikkein vakavimpina pidettyihin rikoksiin kuten maanpetokseen tai vanhempien murhaan syyllistyneitä. Rangaistus pantiin yleensä täytäntöön julkisesti. Sitä, millä tavalla ruumis viipaloitiin, ei ollut laissa tarkkaan säädetty, minkä vuoksi teloituksen yksityiskohdissa saattoi esiintyä vaihtelua. Myöhempinä aikoina tuomitulle annettiin toisinaan oopiumia joko kärsimysten lieventämiseksi tai vastarinnan estämiseksi.


title: Tuhannen sivalluksen kuolema

text: Rangaistuksesta käytetty kiinankielinen termi lingchi tarkoittaa varsinaisesti "hidasta nousua vuorelle". Länsimaissa se tuli tunnetuksi nimellä "tuhannen sivalluksen kuolema", vaikka todellisuudessa sivallusten lukumäärä vaihteli yleensä 8:n ja 120:n välillä. Joidenkuiden länsimaalaisten mielissä tästä kuolemanrangaistuksen muodosta tuli Kiinaa koskevien piintyneiden käsitysten oleellinen osa.


title: Tuhannen sivalluksen kuolema

text: Viipalointia ("lingchi") voitiin käyttää sekä elävien henkilöiden kiduttamiseen ja teloittamiseen että myös häpäisynä kuoleman jälkeen. Siihen voitiin tuomita raskaista rikoksista kuten maanpetoksesta, joukkomurhasta, vanhempien murhasta taikka oman isännän tai työnantajan murhasta. Keisarit käyttivät sitä myös uhkauksena kansan pelottamiseksi, ja toisinaan siihen tuomittiin pienemmistäkin rikkomuksista. Väärien todistusten vuoksi siihen tuomittiin toisinaan syyttömiäkin. Jotkut keisarit määräsivät tämän rangaistuksen myös vihollistensa perheenjäsenille. Vaikka yksityiskohtaista tietoa siitä, miten teloitukset suoritettiin, on vaikeasti saatavissa, tavallisimmin siinä iskettiin käsivarsiin, sääriin ja rintakehään siten, että jäsenet tulivat pala palalta amputoiduksi, minkä jälkeen katkaistiin kaula tai iskettiin pistimellä sydämeen. Jos rikos oli vähemmän vakava tai pyöveli armeliaampi, jo ensimmäinen lyönti saattoi kohdistua kurkkuun ja aiheuttaa kuolemaan; myöhemmillä lyönneillä vain paloiteltiin jo kuolleen tuomitun ruumis.


title: Tuhannen sivalluksen kuolema

text: Taidehistorioitsija James Elkins väittää tästä teloitusmenetelmästä saatavilla olevien valokuvien osoittavan, että tämä teloitus merkitsi tuomitun silpomista hänen vielä eläessään. Elkins väittää myös, että vastoin laajalle levinnyttä käsitystä teloitus ei todellisuudessa kestänyt kauan. Tuomittu tuskin pysyi tajuissaan tai edes hengissä saatuaan yhden tai kaksi vakavaa haavaa, minkä vuoksi iskuja tarvittiin yleensä enintään muutama tusina. Yuan-dynastian aikana saatettiin määrätä sata sivallusta mutta Ming-dynastian ajalta on säilynyt tietoja, joiden mukaan teräaseella iskettiin jopa kolmetuhatta kertaa. Se on kuvattu nopeaksi toimenpiteeksi, joka kesti enintään 15 tai 20 minuuttia. Säilyneet valokuvat näyttävät osoittavan, että teloitus suoritettiin nopeasti, sillä taustalla näkyvä väkijoukko pysyy samana koko kuvasarjassa. Lisäksi kuvissa teloitettavan vasemmasta kyljestä vuotaa runsaasti verta, oikeasta kyljestä ei lainkaan, mikä viittaa siihen, että ensimmäinen tai toinen isku kohdistui sydämeen. Jotkut keisarit saattoivat määrätä iskut annettaviksi vähitellen kolmen päivän kuluessa, kun taas toiset saattoivat määrätä erityisiä kidutuksia suoritettaviksi ennen teloitusta tai pitkitetyn teloituksen. Säilyneistä asiakirjoista käy ilmi, että esimerkiksi Yuan Chonghuan jätettiin huutamaan puoleksi päiväksi, ennen kuin huuto lakkasi. Teloitettujen lihaa saatettiin myös myydä lääkkeenä. Virallisena rangaistukena "tuhannen sivalluksen kuolema" saattoi käsittää myös luiden irtileikkauksen, ruumiin polttamisen ja tuhkan hajottamisen tuuleen.


title: Tuhannen sivalluksen kuolema

text: Kungfutselaisen vanhempien kunnoitusta koskevien periaatteiden (xiào) mukaan toisen ihmisen ruumiin muuttamista tai sen leikkaamista pidetään epäkunnioittavana. Tämän vuoksi lingchi oli "xiào"n periaatteiden vastainen. Lisäksi palasiksi leikkaaminen merkitsi, että sen uhri ei voinut olla kokonainen henkisessä elämässä kuolemansa jälkeen.


title: Tuhannen sivalluksen kuolema

text: Länsimaissa esiintyneet käsitykset "tuhannen sivalluksen kuolemasta" ovat usein huomattavasti poikenneet todellisesta käytännöstä, ja väärinkäsitykset ovat säilyneet nykyaikaan saakka. Länsimaissa esiintyvien myyttisten käsitysten ja kiinalaisen todellisuuden välisistä eroista huomautti jo vuonna 1895 australialainen matkailija G. E. Morrison, joka väitti itse nähneensä tällaisen teloituksen. Hän kirjoitti: "Ling Chi on usein, täysin väärin, käännetty 'kuolemaksi viipaloimalla 10 000 palaseksi' — todella kaamea kuvaus rangaistuksesta, jonka julmuutta on kuvattu epätavallisen väärin... Silpominen on hirvittävä ja herättää kauhumme esimerkkinä raakalaismaisesta julmuudesta; mutta se ei ole julmaa, eikä sen tarvitse herättää kauhua, sillä ruumista ei paloitella ennen kuolemaa vaan sen jälkeen." Morrisonin kirjan johdannossa Meyrick Hewlett väitti lisäksi, että useimmille Kiinassa kuolemaan tuomituille annettiin ennen teloitusta suuri määrä oopiumia.


title: Tuhannen sivalluksen kuolema

text: Yleisen mutta virheellisen käsityksen mukaan "lingchi" olisi alkanut, kun kiduttaja, äärimmäisen terävä veitsi kädessään, alkoi kaivaa silmiä ulos niin, ettei tuomittu voinut nähdä loppuosaa teloituksesta ja että hän tällä tavoin psykologisesti teki toimenpiteen vielä kauhistuttavammaksi. Sen jälkeen olisi leikattu pois korvat, nenä, kieli, sormet, varpaat ja sukupuolielimet ennen kuin suuremmilla iskuilla olisi leikattu suurempia osia reisistä ja olkapäistä. Koko teloituksen sanottiin kestävän kolme päivää ja vaatineen kaikkiaan 3600 iskua. Sitä, mitä ruumiista oli jäljellä, olisi sen jälkeen kannettu kulkueessa sen näyttämiseksi yleisölle. Joillekuille teloitetuille tiedetään annostellun oopiumia, mutta säilyneet tiedot poikkeavat toisistaan siinä, lievensikö se vai pahensiko se tuskia.


title: Tuhannen sivalluksen kuolema

text: J. M. Roberts toteaa teoksessaan "Twentieth Century: The History of the World, 1901 to 2000" (2000), että tämä perinteinen, viipaloimalla täytäntöön pantu kuolemanrangaistus tuli ”tuhannen sivalluksen kuolemana” osaksi länsimaista mielikuvaa Kiinan takapajuisuudesta. Hän huomauttaa myös, että tämä rangaistus tuli ”Kiinan Rousseauksi” sanotun Kang Youwein osaksi, joka oli 1890-luvulla merkittävä älyllisten ja hallinnollisten uudistusten puolestapuhuja.


title: Tuhannen sivalluksen kuolema

text: Vaikka "lingchi" poistettiin käytöstä Qing-hallituksen määräyksestä vuonna 1905, sitä pidettiin länsimaissa vielä 1910-luvulla laajalti Kiinan rangaistusjärjestelmän vertauskuvana. Sellaisena sitä piti myös Zhao Erfengin hallinto. Ranskalaisen sotilaiden vuosina 1904–1905 ottamat valokuvat pitivät myöhemminkin myyttiä elossa. Huhtikuussa 1905 tehty päätös tämän rangaistuksen poistamisesta tuli kuitenkin välittömästi voimaan ja lakkautti sen lopullisesti; tiettävästi missään vaiheessa sen jälkeen ei ketään ole tähän rangaistukseen tuomittu.


title: Tuhannen sivalluksen kuolema

text: Kiinan keisarit määräsivät yleensä toimeenpantaviksi samantapaisia mutta lievempiä kidutuksia. Qin Er Shin hallituskaudella ja Han-dynastian alkuaikoina monet virkamiehet joutuivat kidutettaviksi.


title: Tuhannen sivalluksen kuolema

text: "Língchín" tiedetään olleen käytössä ainakin jo Viiden dynastian aikana (907–960), ennen kuin myöhemmän Jin-dynastian keisari Gaozu poisti sen. Se palautettiin käyttöön Liao-dynastian aikana, jolloin se ensimmäisen kerran mainitaan lakikokoelmissa., ja sitä toisinaan myös sovellettiin, varsinkin keisari Tianzuon hallitessa. Yleisempään käyttöön se tuli Song-dynastian aikana keisarien Renzongin ja Shenzongin aikana. Lingchi sisältyi vielä Qing-dynastian lakikokoelmaan, jossa se säädettiin maanpetoksesta ja muista vakavista rikoksista.


title: Tuhannen sivalluksen kuolema

text: Samanlainen rangaistus on ollut käytössä myös Vietnamissa. Sillä tavoin teloitettiin muun muassa ranskalainen lähetyssaarnaaja Joseph Marchand vuonna 1835 osana rangaistustoimenpiteitä, joihin ryhdyttiin epäonnistuneen Lê Van Khôin kapinan jälkeen.


title: Tuhannen sivalluksen kuolema

text: Samaan aikaan kun myös länsimaissa poistettiin käytöstä julmimmat rangaistukset, kiinnitettiin samalla myös huomiota siihen, millaisia teloituksia oli käytössä Kiinassa. Jo vuonna 1866, samoihin aikoihin kun Britanniassa lakkautettiin rangaistuksena käytetty hirttäminen, repiminen ja paloittelu, Thomas Wade, joka toimi Britannian diplomaattiedustajana Kiinassa, taivutteli Kiinan sijaishallitsijana toiminutta prinssi Gongia lakkauttamaan ”tuhannen sivalluksen kuoleman”. Waden mukaan näin julma rangaistus ”järkytti syvästi” länsimaiden asukkaita, ja siitä luopuminen olisi tuonut Kiinalle paljon suosiota ja poliittista hyötyä. Gong kuitenkin torjui ehdotuksen ja selitti, että tätä rangaistusta sovellettiin vain harvoin, mutta että sitä tarvittiin pelotteeksi kapinaa harkitseville ja että ilman sen uhkaa ”järjestyksen ylläpitäminen kävisi vaikeaksi”.


title: Tuhannen sivalluksen kuolema

text: Kiinassa "lingchin" poistamista oli ehdottanut jo Lu You (1125–1210) muistossaan Eteläisen Song-dynastian keisarille. Hänen yksityiskohtaisia perustelujaan sen poistamiseksi toistivat sukupolvesta toiseen monet oppineet, myös vaikutusvaltaiset lainoppineet siihen saakka, kunnes se vuonna 1905 lopulta poistettiin käytöstä. Vaatimukset "lingchin" poistamiseksi liittyivät yleensä muidenkin julmimpien rangaistusten vastustamiseen. Sen poistaminen ei siis johtunut yksinomaan länsimaiden vaikutuksesta, vaan asiaan vaikutti myös Kiinassa jo satojen vuosien ajan kypsynyt ja laajalle levinnyt mielipide.


title: Tuhannen sivalluksen kuolema

text: Lingchi määrättiin lopullisesti poistettavaksi käytöstä 24. huhtikuuta 1905. Sen lakkauttaminen kuului osana Kiinan oikeusjärjestelmän uudistukseen, joka toteutettiin leskikeisarinna Cixin toimeksiannosta ja Shen Jiabenin johdolla.Vuonna 1858 "Harper's Weekly" -lehdessä väitettiin, että marttyyri Auguste Chapdelaine olisi surmattu tällä tavalla; todellisuudessa hänen kaulansa katkaistiin hänen kuolemansa jälkeen.


title: Tuhannen sivalluksen kuolema

text: Vaikka "lingchi" virallisesti lakkautettiin vuonna 1905, silloin tällöin julkisuudessa on väitetty samankaltaisia teloituksia suoritetun myöhemminkin. Esimerkiksi "The Times" -lehdessä kerrottiin vuonna 1927, että kommunistit olisivat hyökänneet Kantonissa kristittyjä pappeja vastaan ja julkisesti teloittaneet jotkut heistä viipaloimalla. George Roerich mainitsi vuonna 1931 ilmestyneessä teoksessaan, että Xinjiangin kuvernööri Yang Tseng-hsinin olisi heinäkuussa 1928 surmannut Kiinan ulkoministeri Fan Yao-hanin henkivartiosto. Fan Yao-han oli vangittu, ja hän sekä hänen tyttärensä olisi Roerichin mukaan teloitettu "ling chi" -menetelmällä, tytär ensin, jolloin isä olisi joutunut seuraamaan tämän teloitusta. Roerich ei kutenkaan itse ollut tapausta näkemässä, sillä hän oli tuolloin jo palannut Intiaan.


title: Tuhannen sivalluksen kuolema

text: George Ryley Scott väitti vuonna 1940, Nankingin hallituksen vuonna 1927 esittämiin väitteisiin perustuen, että Kiinan kommunistikapinalliset olisivat teloittaneet tällä tavalla monia henkiöitä. Tietojen todenperäisyys on kuitenkin epävarma, sillä ne saattavat olla puhtaasti antikommunistista propagandaa. Scott käyttää ilmaisua "viipalointiprosessi", ja hänen mukaansa teloitukset suoritettiin eri tavalla maan eri osissa. Oopiumista ei ole mainintaa. Rileyn kirjassa on kuva erään Kantonissa 1927 surmatun henkilön viipaloidusta ruumiista. Kirjasta ei kuitenkaan käy ilmi, onko ruumis viipaloitu vasta kuoleman jälkeen. Scottin mukaan oli tavallista, että tuomitun sukulaiset tarjosivat pyövelille lahjukset, jotta tuomittu surmattaisiin ennen viipalointia.


title: Tuhannen sivalluksen kuolema

text: Yhdysvaltain merivoimien yksiköt, jotka vuosien 1927 ja 1941 välillä oli sijoitettu Shanghaihin ja sen lähistölle, esittivät raportteja ihmisoikeusloukkauksista. Heidän mukaansa teloituksista ja kidutuksista oli monia todisteita Kiinasta palanneiden merisotilaiden kokoamissa leikekirjoissa. Niissä oli valokuvia teloituskomppanioista, mestauksista, sisälmysten uloskaivamisesta, raiskauksista ja kidutuksista kuten "tuhannen sivalluksen kuolemasta". On kuitenkin arveltu, että tällaisia valokuvia oli Kiinassa yleisessä myynnissä, sillä aivan samoja kuvia on esiintynyt useammasakin leikekirjassa samojen kiinalaisten valokuvausliikkeiden leimoilla varustettuina. On myös mahdollista, että kyseessä olivat vanhat, jo 1910-luvulla otetut valokuvat, jotka virheellisesti yhdistettiin myöhempiin tapahtumiin.


title: Eero Tamminen

text: Eero Tamminen (s. 19. toukokuuta 1995 Pihtipudas) on suomalainen jalkapalloilija, joka edustaa Veikkausliigassa pelaavaa Tampereen Ilvestä. Hän on pelipaikaltaan vasen laitahyökkääjä.


title: Eero Tamminen

text: Tamminen aloitti jalkapallon Viitasaaren Jalkapalloklubissa. Hän muutti Jyväskylään kymmenvuotiaana ja liittyi JJK Jyväskylän junioreihin. Tamminen pelasi kaksoisedustuksen turvin ensimmäiset miesten sarjaottelunsa Nelosen Kampuksen Dynamossa kaudella 2010. Kesken kauden 2011 hänet siirrettiin JJK:n yhteistyöseuran Äänekosken Huiman edustusjoukkueeseen Kolmoseen. Vuonna 2012 Tamminen esiintyi enimmäkseen juniorisarjoissa, mutta haki loppukaudella kokemusta Blue Eyes Teamin riveissä Kolmosessa.


title: Eero Tamminen

text: Hän aloitti kauden 2013 A-juniorien SM-sarjassa ja Kolmosessa pelanneessa JJK:n reservijoukkueessa Villiketuissa. JJK lainasi hänet kauden aikana ensin Kakkosen Hämeenlinnan Härmään ja syyskuussa Seinäjoen Jalkapallokerhoon. SJK:ssakin hän sai peliaikaa vain seuran reservijoukkueessa Kerho 07:ssä. Tammikuussa 2014 Tamminen teki yksivuotisen sopimuksen Veikkausliiga-joukkue Turun Palloseuran kanssa. Hän teki pääsarjadebyyttinsä 19. huhtikuuta 2014 tultuaan vaihdosta kentälle TPS:n hävitessä vieraskentällä Vaasan Palloseuralle 1–0.


title: Eero Tamminen

text: Kaudeksi 2017 Tamminen siirtyy pelaamaan Tampereen Ilvekseen kaksivuotisella sopimuksella.


title: Aaro Peltonen

text: Aaro Peltonen (s. 8. syyskuuta 1989 Vantaa) on suomalainen jääkiekkomaalivahti, joka pelaa Mestis-joukkue Kiekko-Vantaassa.


title: Aaro Peltonen

text: Peltonen on Tikkurilan Jää-Veikkojen kasvatti. Kaudella 2004–2005 hän pelasi Jokereiden C-junioreissa voittaen SM-pronssia. Kauden 2005–2006 Peltonen pelasi Espoo Bluesin B-junioreiden kakkosjoukkueessa ja kauden 2006–2007 HooCeen B-nuorissa sekä Karhu-Kissojen A-nuorissa. Kaudeksi 2007–2008 hän siirtyi Kiekko-Vantaan A-nuoriin. Peltonen toimi kauden aikana myös seuran miesten joukkueen luukkuvahtina yhdessä Mestis-ottelussa. Kaudella 2008–2009 hän jatkoi uraansa Vaasan Sportin A-nuorissa. Peltosella oli koko A-nuorten I-divisioonan paras päästettyjen maalien keskiarvo (2.01) ja hän torjui Sportin kauden päätteeksi hopeaan sekä nousuun A-nuorten SM-liigaan. Peltonen toimi myös 14 runkosarjaottelussa Sportin Mestis-joukkueen luukkuvahtina. Toukokuussa 2009 hän solmi joukkueen kanssa vuoden mittaisen jatkosopimuksen.


title: Aaro Peltonen

text: Kaudella 2009–2010 Peltonen jatkoi Sportin A-nuorten pääasiallisena vastuunkantajana, eikä hän debytoinut vielä miesten peleissä. Peltonen toimi Sportin Mestis-joukkueen luukkuvahtina 12 runkosarjaottelussa. Toukokuussa 2010 hänet kiinnitettiin niin ikään vuoden mittaisella jatkosopimuksella joukkueen kakkosmaalivahdiksi Mikko Rossille kaudeksi 2010–2011. Peltonen pelasi Mestiksen debyyttikautensa aikana 29 runkosarja- ja yhden playoff-ottelun. Hän kantoi suurimman osan Sportin torjuntavastuusta runkosarjassa, mutta loppukaudesta joukkue hankki uudeksi ykkösmaalivahdikseen Joni Puurulan. Peltonen voitti kauden päätteeksi Mestiksen mestaruuden, mutta liigakarsinnat vei kuitenkin Pelicans otteluvoitoin 4-0. Hän ei saanut karsinnoissa peliaikaa. 29. joulukuuta 2010 Peltonen onnistui maalinteossa vieraissa TuToa vastaan, kun hän ampui kiekon tyhjään maaliin ajassa 59.46.


title: Aaro Peltonen

text: Kauden 2011–2012 Peltonen pelasi Kajaanin Hokissa, jonka pääasiallisena ykkösmaalivahtina hän toimi torjuen 32 runkosarja- ja kuudessa playoff-ottelussa. Kaudeksi 2012–2013 Peltonen siirtyi Mestiksen nousijajoukkue HC Keski-Uudenmaan paitaan. Hän edusti kauden aikana myös Etelän joukkuetta Mestis Hockey Dayn tähdistöottelussa. Kaudeksi 2013–2014 Peltonen palasi Kiekko-Vantaan paitaan ja siirtyi seuran Mestis-joukkueen ykkösmaalivahdiksi. Hän toimi kauden aikana myös kuudessa ottelussa luukkuvahtina lainalla SM-liigajoukkue Jokereissa.


title: Aaro Peltonen

text: Huhtikuussa 2014 Peltonen teki vuoden mittaisen jatkosopimuksen Kiekko-Vantaan kanssa ja se sisälsi option SM-liigaan siirtymisestä. Jo toukokuussa hän siirtyikin try-outille Tapparaan. Elokuussa 2014 Peltonen sai joukkueeseen kauden 2014–2015 kattavan jatkosopimuksen. Hän lähti kauteen niin ikään kakkosmaalivahtina Juha Metsolalle, mutta lähinnä taisteli tontista Dominik Hrachovinan kanssa ja pelasi pääasiassa Mestis-joukkue Lempäälän Kisassa. Peltonen teki SM-liigadebyyttinsä 25-vuotiaana 31. tammikuuta 2015 vieraissa Rauman Lukkoa vastaan, kun hänet vaihdettiin Metsolan tilalle Tapparan maaliin ajassa 42.34. Peltonen torjui ottelussa kuusi kertaa ja ei päästänyt yhtään maalia. Tappara hävisi ottelun lopulta 5-0. Ensimmäisen liigaottelunsa aloittavana maalivahtina hän pelasi 26. helmikuuta 2015 vieraissa Vaasan Sportia vastaan. Peltonen torjui Tapparan 2-4-voittoon päättyneessä ottelussa 30 kertaa. Taas seuraavassa ja kauden viimeiseksi jääneessä SM-liigaottelussaan 7. maaliskuuta 2015 vieraissa Turun Palloseuraa vastaan hän torjui liigauransa ensimmäisen nollapelin. Peltonen torjui Tapparan 0-2-voittoon päättyneessä ottelussa 25 kertaa. Peltonen jatkoi kauden mittaan Tapparan kakkosmaalivahtina, kunnes Tapparan maalivahtiosasto täydentyi LeKin Mestis-kauden päättyttyä Mika Norosella. Peltonen ehti toimia pudotuspeleissä kahdessa ottelussa joukkueen luukkuvahtina. Hän voitti kauden päätteeksi SM-hopeaa.


title: Aaro Peltonen

text: Kaudeksi 2015–2016 Peltonen siirtyi vuoden mittaisella sopimuksella Tanskan Metal Ligaenin Herlev Eaglesiin. Hän kantoi suurimman osan joukkueen tojuntavastuusta, mutta Eagles jäi kuitenkin pudotuspelien ulkopuolelle. Kaudeksi 2016–2017 Peltonen palasi vuoden mittaisella sopimuksella Kiekko-Vantaaseen. Hän jakoi runkosarjassa varsin tasaisesti torjuntavastuun Jokerit-laina Jani Kauton kanssa, mutta Peltonen jäi hänelle pudotuspeleissä lopulta selkeäksi kakkosmaalivahdiksi ja pelasi kolme ottelua. Peltonen voitti kauden päätteeksi Mestis-hopeaa.


title: Florica Lavric

text: Florica Lavric (7. tammikuuta 1962 Copălău – 20. kesäkuuta 2014 Bukarest) oli romanialainen soutaja ja olympiavoittaja.


title: Florica Lavric

text: Lavric voitti Romanian joukkueessa perämiehellisen nelikon olympiakultaa Los Angelesissa 1984. MM-kilpailuista Lavric saavutti perämiehellisessä nelikossa hopeaa vuosina 1983 ja 1985 sekä kahdeksikossa pronssia vuonna 1986.


title: Florica Lavric

text: Kun Lavric valittiin Romanian maajoukkueeseen, hän ei osannut uida. Lavric lopetti kilpauransa vuonna 1987 sairastuttuaan aivokalvontulehdukseen. Hän sairastui myöhemmin syöpään ja kuoli 52-vuotiaana 20. kesäkuuta 2014 Bukarestissa.


title: Santeri Peltola

text: Santeri Peltola (s. 2. lokakuuta 1993 Turku) on suomalainen jalkapalloilija, joka edustaa Ykkösessä pelaavaa Turun Palloseuraa. Hän on pelipaikaltaan keskikenttäpelaaja.


title: Santeri Peltola

text: Peltola on TPS:n kasvatti. Hän pelasi ensimmäiset sarjaottelunsa seuran farmijoukkueessa Åbo IFK:ssa kaudella 2010. Veikkausliigassa Peltola pelasi ensimmäiset ottelunsa kaudella 2014.


title: Hubert Bourdy

text: Hubert Bourdy (5. maaliskuuta 1957 Troyes – 25. kesäkuuta 2014) oli ranskalainen esteratsastaja, olympiamitalisti ja maailmanmestari.


title: Hubert Bourdy

text: Bourdy voitti Ranskan joukkueessa esteratsastuksen joukkuekilpailun olympiapronssia Soulissa 1988 ja Barcelonassa 1992 sekä maailmanmestaruuden vuonna 1990. Yksilökilpailussa hän voitti MM-pronssia vuonna 1990.


title: Hubert Bourdy

text: Bourdy kuoli 57-vuotiaana 25. kesäkuuta 2014.


title: Sähkökäynnistin

text: Sähkökäynnistin on polttomoottorin tai pienen turbiinimoottorin kännistyksen apulaite, joka pyörittää moottoria jotta se voidaan käynnistää. Sähkökäynnistimen osat ovat virta-avain tai starttipainike, akulla toimiva sähkömoottori ja solenoidi joka kytkee käynnistysmoottorin rattaan vautipyörän ratasta vasten ja kytkee myös virran starttimoottorille.


title: Sähkökäynnistin

text: Skoottereissa sähkökäynnistin on skoottereissa oleva painike, josta laite käynnistetään. Skootterin sähkökäynnistimessä on monesti tyypillinen "sähkökäynnistimen symboli", johon kuuluu salama ja sen kiertävä nuoli. Sähkökäynnistimien värit vaihtelevat. Kymcoissa on usein punainen sähkökäynnistin, Peugeoteissa se on usein keltainen. Sähkökäynnistimien muodot vaihtelevat. Piaggio Fly -malleissa on usein pyöreä painike, jonka reunoilla on kohoumia. Symeissä on usein pitkä, suorakaiteen mallinen painike, jossa on sormensija. Myös salaman ja nuolen kuvan paikka vaihtelevat. Usein kuva on painikkeen selkäpuolella, mutta esimerkiksi Honda Visionissa kuva on painiketta painettaessa sormen alla, samoin Yamaha Neo's -malleissa.


title: Peugeot Kisbee

text: Peugeot Kisbee on Peugeot’n valmistama skootterimalli. Kisbeen sylinteritilavuus on vain 50 kuutiota, joten se luokitellaan mopediksi.


title: Jamal Gay

text: Jamal Bevon Gay (s. 9. helmikuuta 1989 La Horquetta, Trinidad ja Tobago) on trinidadtobagolainen jalkapalloilija, pelipaikaltaan hyökkääjä.


title: Jamal Gay

text: Gay on pelannut kaksi ottelua 2. Bundesliigaa Rot-Weiß Oberhausenissa ja voittanut Caledonia AIA:ssa Karibian seurajoukkueiden mestaruuden vuonna 2012. Hän allekirjoitti yhden kauden kattavan sopimuksen Veikkausliigassa pelaavaa RoPS:n kanssa huhtikuussa 2014.


title: Heksametyylidisiloksaani

text: Heksametyylidisiloksaani (CHSiO) on siloksaaneihin kuuluva orgaaninen piiyhdiste. Ainetta käytetään muun muassa liuottimena ja orgaanisen kemian synteeseissä.


title: Heksametyylidisiloksaani

text: Huoneenlämpötilassa heksametyylidisiloksaani on väritön neste. Yhdiste ei liukene veteen.


title: Heksametyylidisiloksaani

text: Heksametyylidisiloksaania valmistetaan hydrolysoimalla joko trimetyylisilyylikloridia tai etoksitrimetyylisilaania. Hydrolyysin välituotteena muodostuu trimetyylisilanolia, joka kuumennettaessa muodostaa heksametyylidisiloksaania. Heksametyylidisiloksaania muodostuu myös poistettaessa aldehydien ja ketonien suojaryhmänä käytettävä trimetyylisilyyliryhmä happamissa olosuhteissa. Näin saatu heksametyylidisiloksaani voidaan eristää ja siitä voidaan valmistaa uudelleen trimetyylisilyylikloridia reaktiolla suolahapon tai dikloorimetaanin kanssa. Yhdisteestä voidaan valmistaa myös typpeä sisältäviä selektiivisiä silylointireagensseja.


title: Heksametyylidisiloksaani

text: Heksametyylidisiloksaania käytetään orgaanisissa synteeseissä. Se reagoi alkoholien kanssa muodostaen silyylieettereitä, karboksyylihappojen kanssa se muodostaa silyyliestereitä ja sitä voidaan käyttää valmistettaessa aromaattisista karboksyylihapoista happoklorideja. Muita käyttökohteita yhdisteelle ovat käyttö polymeerien valmistuksessa, liuottimena, pelkistimenä, voiteluaineena ja puhdistusaineena.


title: Jani Karvinen

text: Jani Petri Mikael Karvinen (s. 1975 Tampere) on suomalainen näyttelijä. Hän on näytellyt vuodesta 2000 Kansallisteatterissa, johon hänet kiinnitettiin vuonna 2009. Koulutukseltaan hän on teatteritaiteen maisteri. Tunnetuimmat roolinsa hän on tehnyt elokuvassa "Sooloilua" sekä televisiosarjoissa "Salatut elämät" ja "Raja".


title: Jani Karvinen

text: Vuosina 2014–2016 Karvinen on juontanut Veikkauksen "Naapurit"-pelin arvontalähetyksiä MTV3- ja Sub-kanavilla. Hän on ollut myös Lidl-kauppaketjun mainoskasvona.


title: Lidija Aleksejeva

text: Lidija Vladimirovna Aleksejeva (, 4. heinäkuuta 1924 Moskova, Venäjän SFNT – 26. kesäkuuta 2014) oli Neuvostoliittoa edustanut koripallovalmentaja ja koripalloilija. Hän voitti pelaajana neljä Euroopan mestaruutta ja valmentajana kaksi olympiakultaa, viisi maailmanmestaruutta ja 12 Euroopan mestaruutta. Aleksejeva on valittu Basketball Hall of Fameen ja FIBA Hall of Fameen.


title: Lidija Aleksejeva

text: Aleksejeva kuoli hieman ennen 90. syntymäpäiväänsä 26. kesäkuuta 2014.


title: Lidija Aleksejeva

text: Pelaajana Aleksejeva voitti maajoukkueessa neljä Euroopan mestaruutta.


title: Lidija Aleksejeva

text: Aleksejeva valmensi Neuvostoliiton naismaajoukkuetta 22 vuoden ajan 1962–1984. Tuona aikana Neuvostoliitto voitti jokaisen kansainvälisen arvoturnauksen johon osallistui (Neuvostoliitto boikotoi vuoden 1979 MM-kilpailuja Etelä-Koreassa).


title: Veijo Turpela

text: Veijo Turpela (s. 10. joulukuuta 1966) on suomalainen entinen pesäpalloilija ja kaksinkertainen pesäpallon Suomen-mestari vuosilta 1988 ja 1989. Turpela on ollut mukana yhdeksässä Itä–Länsi-ottelussa.


title: Veijo Turpela

text: Molemmat mestaruutensa Turpela voitti Alajärven riveissä. Urallaan hän pelasi Superpesiksessä 367 ottelua. Alajärven lisäksi Turpela edusti urallaan Kaisaniemen Tiikereitä.


title: Veijo Turpela

text: Peliuransa jälkeen hän on toiminut Superpesiksen kurinpitopäällikkönä ja Vihdin Pallon juniorijoukkueen päävalmentajana. Nykyisin Turpela työskentelee myös Hartman Rauta Oy:llä johtotehtävissä.


title: Gustav Struve

text: Gustav Struve (alkujaan von Struve; 11. lokakuuta 1805 München, Baijeri – 21. elokuuta 1870 Wien, Itävalta-Unkari) oli saksalaisen vallankumouksellinen agitaattori, joka yritti vuoden 1848 vallankumouksen aikana useita kertoja nostattaa tasavaltaisen kansannousun Badenissa.


title: Gustav Struve

text: Struven isä oli Venäjän asiainhoitaja Badenin suurherttuakunnan pääkaupungissa Karlsruhessa. Struve työskenteli itse ensin asianajajana Mannheimissa, ja vuosina 1846–1848 hän toimitti itse perustamaansa "Deutscher Zuschauer" -nimistä radikaalia ja tasavaltalaista lehteä. Yhdessä Friedrich Heckerin kanssa hän laati syyskuussa 1847 julkaistun radikaalin poliittisen ohjelman, jonka otsikkona oli ”Badenin kansan kolmetoista vaatimusta”. Maaliskuun vallankumouksen jälkeen Struve osallistui keväällä 1848 Heckerin Badenissa johtamaan kansannousuun, jonka tavoitteena oli tasavallan perustaminen. Hankkeen kukistamisen jälkeen Struve pakeni Strasbourgiin, missä hän suunnitteli muiden pakolaisten kanssa uuden kansannousun nostattamista Badenissa. Struven johtama pieni vapaaehtoisjoukko yritti aloittaa uuden tasavaltalaisen kansannousun syyskuussa 1848, mutta kärsi nopeasti tappion Staufenin luona käydyssä yhteenotossa 25. syyskuuta. Struve oli sen jälkeen vangittuna, mutta hänet vapautettiin Badenin toukokuun 1849 vallankumousyrityksen yhteydessä. Tämänkin hankkeen epäonnistuttua hän pakeni Sveitsiin.


title: Gustav Struve

text: Vuosina 1851–1862 Struve asui New Yorkissa Yhdysvalloissa. Hän kirjoitti tuona aikana suuren maailmanhistorian "Allgemeine Weltgeschichte", joka ilmestyi yhdeksässä niteessä vuosina 1853–1860. Hän palveli vuoden ajan Pohjoisvaltioiden armeijassa Yhdysvaltain sisällissodan aikana, kunnes palasi Eurooppaan. Hän kuoli vuonna 1870 Wienissä.


title: Gustav Struve

text: Struve julkaisi myös frenologiaa käsitelleitä tutkimuksia.


title: Teknillisen korkeakoulun päärakennus

text: Teknillisen korkeakoulun päärakennus on Espoon Otaniemessä sijaitseva arkkitehti Alvar Aallon suunnittelema rakennus, joka nykyään on osa Aalto-yliopiston kampusta. Nykyään rakennuksesta käytetään virallisesti nimitystä Kandidaattikeskus tai pelkkää osoitetta Otakaari 1. Aalto-yliopiston perustamisen jälkeen rakennus tunnettiin myös hetken nimellä Kanditalo.


title: Teknillisen korkeakoulun päärakennus

text: Päärakennuksen ensimmäinen osa valmistui Teknillisen korkeakoulun käyttöön vuonna 1965 ja auditorion käsittävä lisärakennus 1975. Sen hallintosiipi on sijoitettu samalle paikalle, jossa aikoinaan sijaitsi Otaniemen kartanon päärakennus. Vuonna 1969 sen viereen valmistui niin ikään Aallon suunnittelema kirjastorakennus. Rakennukset kuuluvat Otaniemen muun kampusalueen tavoin Museoviraston määrittelemiin valtakunnallisesti merkittäviin rakennettuihin kulttuuriympäristöihin. Rakennukset peruskorjattiin vuosina 2011–2013.


title: Struve

text: Struve on useiden henkilöiden sukunimi:


title: Raivo (nimi)

text: Raivo on virolainen miehen etunimi. Sitä pidetään Virossa nimen Raimund ja Robert muunnoksena, mutta on esitetty, että sen taustalla olisi kuitenkin viron kielen sana "raev", joka vastaa suomen kielen sanaa "raivo". Suomessa nimeä Raivo on annettu erittäin vähän.


title: Sonic the Hedgehog 2 (8-Bit)

text: Sonic the Hedgehog 2 (8-Bit) on Segan julkaisema tasohyppelypeli, joka on käännös Sega Mega Drive -pelistä "Sonic the Hedgehog 2". Toisin kuin edeltäjänsä Segan 8-bittisillä laitteilla, Sonic 2 julkaistiin ensin Master Systemillä ja myös Game Gearilla ennen Mega Driven versiota.


title: Adrian Kempe

text: Michael Adrian Kempe (s. 13. syyskuuta 1996 Kramfors, Ruotsi) on ruotsalainen jääkiekkoilija, joka pelaa NHL-joukkue Los Angeles Kingsissä. Kings varasi Kempen ensimmäisellä kierroksella 29. pelaajana vuonna . Hän on pelipaikaltaan keskushyökkääjä, mutta osaa pelata myös laidassa. Kempen vahvuuksiin kuuluu voima, koko, työteliäisyys, aloitukset, maalinedustapelaaminen ja laukaus.


title: Adrian Kempe

text: Kempen kasvattajaseura on Kramfors-Alliansen. Hän siirtyi 15-vuotiaana Djurgårdens IF:ään kaudeksi 2011–2012, joka päättyi U16 SM:n mestaruuteen. Kaudeksi 2012–2013 Kempe siirtyi MODO Hockeyn paitaan. Hän pelasi suurimman osan kaudestaan seuran U20-junioreissa voittaen kauden päätteeksi J20 SuperElitin hopeaa, mutta Kempe vahvisti myös MODO:n U18-junioreita, joissa hän voitti J18 Elitin hopeaa.


title: Adrian Kempe

text:
OHL-joukkue Barrie Colts varasi Kempen 107. pelaajana , mutta hän ei kuitenkaan siirtynyt Pohjois-Amerikkaan. Kaudella 2013–2014 17-vuotias Kempe nousi MODO:n SHL-joukkueeseen, jossa tulokaskausi toi 45 runkosarjaottelussa tehot 5+6=11 ja kahdessa playoff-ottelussa yhden syöttöpisteen. Hän teki SHL-debyyttinsä 19. syyskuuta 2013 Leksands IF:ää vastaan. Kempe pelasi ison osan kaudestaan myös MODO:n J20-junioreissa, jonka varakapteenina hän toimi. Kempe vahvisti myös seuran J18-junioreita, joiden paras pistemies ja maalintekijä hän oli kevään 2014 pudotuspeleissä tehoilla 5+3=8. Hän voitti kauden päätteeksi J18 Elitin mestaruuden. Kesäkuussa Kempe teki kaksivuotisen jatkosopimuksen MODO:n kanssa.
Los Angeles Kings varasi Kempen ensimmäisellä kierroksella 29. pelaajana . SHL-kauden 2014–2015 jälkeen, huhtikuussa 2015 hän teki kolmivuotisen tulokassopimuksen Kingsin kanssa ja siirtyi AHL-joukkue Manchester Monarchsin vahvuuteen. Kempe teki siellä kolmessa runkosarja- ja 17 playoff-ottelussa tehot 8+1=9 ja hän voitti kauden päätteeksi Calder Cupin. Kauden 2015–2016 Kempe aloitti Kingsin uudessa farmijoukkueessa, Ontario Reignissa.


title: Adrian Kempe

text: Kempe pelasi alle 20-vuotiaiden MM-kilpailuissa vuosina 2015 ja 2016. Hän oli ensimmäisessä turnauksessa neljällä osumallaan Ruotsin paras maalintekijä Oskar Lindblomin ja Lucas Wallmarkin kanssa. Vuoden 2016 turnauksessa Kempe valittiin joukkueensa top-3-pelaajaksi.


title: Adrian Kempe

text: Kempe pelasi myös alle 18-vuotiaiden MM-kilpailuissa vuonna 2014 ja Ivan Hlinkan muistoturnauksessa vuonna 2013. Hän pelasi myös World U-17 Hockey Challengessa vuonna 2013.


title: Adrian Kempe

text: Aikuisten MM-kilpailuissa Kempe oli voittamassa maailmanmestaruutta vuonna 2018.


title: Adrian Kempe

text: Kempen isoveli Mario pelaa KHL-joukkue Vitjaz Podolskissa. Veljesten isä Mikael on valmentanut Ruotsin alemmissa sarjoissa.


title: Okratoksiini A

text: Okratoksiini A on okratoksiinien aineryhmään kuuluva homesienten muodostama homemyrkky. Sitä voi esiintyä ainakin Aspergillus ochraceus, Aspergillus niger ja Penicillium viridicatum homesienten saastuttamassa viljassa, kahvissa, kaakaossa, oluessa ja viinissä. Okratoksiini A on karsinogeeninen eli syövälle altistava ja lievästi mutageeninen. Se voi estää proteiinisynteesiä sekä aiheuttaa lipidiperoksidaatiota eli rasvojen härskiintymistä. Okratoksiini A voi aiheuttaa esimerkiksi munuaisvaurion kuten Balkanin nefropatian.


title: Okratoksiini A

text: Okratoksiini A:n kemiallinen kaava on CHClNO, moolimassa 403,81,23 g/mol ja CAS-numero 303-47-9. Okratoksiini A liukenee hieman veteen eli 0,4246 mg/l (25 °C lämpötilassa). Se liukenee myös kohtalaisesti kloroformiin, etanoliin, metanoliin ja ksyleeniin.


title: Codex Gigas

text: Codex Gigas, josta käytetään joskus myös nimeä Paholaisen Raamattu, on keskiaikainen latinankielinen käsikirjoitus, joka sisältää samojen kansien välissä Raamatun sekä mm. historiaa, yleistiedettä ja lääketiedettä käsitteleviä teoksia. Codex Gigas nimitys tulee kirjan valtavasta koosta. Kirjan sivut ovat 89 cm pitkiä ja 49 cm leveitä ja se koostuu 310 pergamentista.


title: Codex Gigas

text: Codex Gigas on todennäköisesti suurikokoisin keskiaikainen latinankielinen kirja, joka on säilynyt. Yksi kirjuri on kirjoittanut koko käsikirjoituksen. Legendan mukaan koko käsikirjoitus valmistui Paholaisen avustuksella vain yhdessä yössä ja tämän vuoksi kirjuri piirsi yhdelle sivulle koko sivun kokoisen Paholaisen kuvan. Tästä tulee myös kirjasta käytetty nimitys Paholaisen Raamattu. Kirjaa pidettiin keskiajalla yhtenä maailman ihmeistä.


title: Codex Gigas

text: Käsikirjoitus on alun perin kirjoitettu Böömissä, nykyisen Tšekin alueella 1200-luvun alussa, mutta vuonna 1649, ruotsalaiset toivat sen Prahasta sotasaaliina Tukholmaan, jossa sitä nykyään säilytetään Ruotsin kuninkaallisessa kirjastossa.


title: Codex Gigas

text: Koodeksi koostuu useista yleensä erillisistä latinankielisistä kirjoituksista. Poikkeuksellisesti osa kirjoituksista on sijoitettu Vanhan ja Uuden Testamentin väliin. Kirjat on järjestetty allamanittuun järjestykseen:Koodeksin kirjoitusajankohta ja -paikka on ajoitettu Böömiin vuosien 1204 ja 1230 välille koodeksiin merkittyjen nimien perusteella. Koodeksin ensimmäiselle sivulle tehtyjen merkintöjen perusteella ensimmäinen tunnettu omistaja, Podlažicen benediktiiniläisluostari, joka sijaitsi nykyisen Tšekin Chrastin kaupungin alueella, panttasi kirjan rahavaikeuksissaan Sedlecin sisterssiläisluostarille vuonna 1295. Alkuperäistä kirjoittajaa ei tunneta, mutta on epätodennäköistä, että näin suurta teosta olisi pystytty tekemään pienessä ja köyhässä Podlažicen luostarissa.


title: Codex Gigas

text: Seuraavina vuosisatoina koodeksin omistivat eri luostarit Tšekin alueella, kunnes okkultismista kiinnostunut Pyhän saksalais-roomalaisen keisarikunnan keisari Rudolf II lainasi ja jätti palauttamatta sen 1594.


title: Codex Gigas

text: Vuonna 1649, kolmikymmenenvuotisen sodan aikana, ruotsalaiset veivät koodeksin sotasaaliina Tukholmaan, jossa sitä säilytettiin Tukholman linnassa vuoden 1697 linnapaloon saakka. Koodeksi vaurioitui linnapalon aikana. Tarinan mukaan koodeksi pelastettiin heittämällä se ulos ikkunasta. Nykyään koodeksia säilytetään Ruotsin kuninkaallisessa kirjastossa, Tukholmassa.


title: Codex Gigas

text: Legenda Podlažicen luostarin munkista, joka syntiensä takia aiottiin sulkea umpeen muurattuun huoneeseen, on esiintynyt jo keskiajalla. Munkki yritti saada syntinsä sovitetuksi lupaamalla kirjoittaa maailman suurimman kirjan yhden yön aikana. Huomatessaan tämän mahdottomaksi, munkki pyysi apua Paholaiselta. Paholainen auttoi häntä ja sai tästä hyvästä myös kuvansa kirjaan. Munkki pelastui umpeenmuuraustuomiolta, mutta menetti mielenrauhansa sekä sielunsa Paholaiselle. Myöhemmin munkki kuoli, kun hän Neitsyt Marian avulla irtisanoi sopimuksensa Paholaisen kanssa.


title: Heinrich von Gagern

text: Heinrich Wilhelm August von Gagern (20. elokuuta 1799 Bayreuth, Baijeri – 22. toukokuuta 1880 Darmstadt, Hessen) oli saksalainen paroni ja liberaalipoliitikko, joka toimi vuosien 1848–1849 Frankfurtin kansalliskokouksen puhemiehenä.


title: Heinrich von Gagern

text: Heinrich von Gagernin isä oli Hollannin hovissa Napoleonin sotien aikana vaikuttanut saksalainen valtiomies Hans Christoph Ernst von Gagern. Heinrich von Gagern osallistui 16-vuotiaana Waterloon taisteluun Nassaun herttuakunnan armeijassa ja haavoittui. Sen jälkeen hän jatkoi opintojaan Heidelbergin, Göttingenin ja Jenan yliopistoissa. Hän oli keskeisenä henkilönä mukana perustamassa "Allgemeine Deutsche Burschenschaft" -nimistä liberaalia ja nationalistista opiskelijajärjestöä, joka oli omistautunut Saksan yhtenäisyyden tavoittelulle. Gagern toimi vuodesta 1821 virkamiehenä Hessenin suurherttuakunnan palveluksessa. Vuosina 1832–1836 hän oli Hessenin maapäivien eli parlamentin alahuoneen jäsen ja joutui jättämään virkamiesuran liberaalien mielipiteittensä vuoksi. Hän palasi vuonna 1847 politiikkaan ja kohosi Hessenin maapäivillä liberaalin opposition johtajaksi. Maaliskuun vallankumouksen puhjettua hänet nimitettiin 6. maaliskuuta 1848 Hessenin pääministeriksi. Hän ei kuitenkaan ehtinyt toimia tässä asemassa pitkään ennen kuin siirtyi vielä tärkeämpänä pidettyyn tehtävään.


title: Heinrich von Gagern

text: Gagernilla oli näkyvä rooli Frankfurtin kansalliskokousta valmistelleessa niin sanotussa esiparlamentissa ja 19. toukokuuta Frankfurt am Mainissa kokoontunut Saksan kansalliskokous valitsi hänet ensimmäiseksi puhemiehekseen. Saksan yhdistämiseen tähdännyt kokous uhkasi sotkeentua sisäisiin erimielisyyksiinsä, mutta Gagern onnistui varmistamaan eräiden tärkeiden päätösten läpimenon, kuten Itävallan arkkiherttua Juhanan valinnan Saksan valtionhoitajaksi 24. kesäkuuta 1848. Gagern tunnettiin kuitenkin itävaltalaisvastaisena ja hän oli Frankfurtin kansalliskokouksessa yksi johtavia piensaksalaisen ("Kleindeutsch") ratkaisun puolestapuhujia, millä tarkoitettiin Itävallan jättämistä tulevan Saksan liittovaltion ulkopuolelle. Hän toivoi Preussin ottavan johtavan roolin tulevassa yhdistyneessä Saksassa. Gagern nimitettiin 16. joulukuuta 1848 arkkiherttua Juhanan alaisen väliaikaisen hallituksen pääministeriksi, ja hän tekikin pian aloitteen suunnitellun Saksan valtion johtoaseman antamisesta Preussille sekä Itävallan jättämisestä sen ulkopuolelle. Hän sai kansalliskokouksen hyväksymään Saksan keisarin kruunun tarjoamisen Preussin kuningas Fredrik Vilhelm IV:lle, mutta tämä kieltäytyi ottamasta sitä vastaan. Tämän jälkeen arkkiherttua Juhana julisti Frankfurtin kansalliskokouksen hajotetuksi 10. toukokuuta 1849, jolloin Gagern erosi nimellisen väliaikaishallituksen johdosta. Hän jätti Frankfurtin lopullisesti 11 päivää myöhemmin eikä osallistunut enää radikaalien yritykseen jatkaa kansalliskokouksen toimintaa.


title: Heinrich von Gagern

text: Gagern osallistui kesäkuussa 1849 Gothassa pidettyyn kokoukseen, jossa joukko entisiä kansalliskokouksen jäseniä ilmaisi tukensa Erfurtin liittona tunnetulle suunnitelmalle. Hän oli myös maalis–huhtikuussa 1850 lyhytikäisen Erfurtin parlamentin jäsenenä, yrittäen vielä kerran saada aikaan Saksan yhdistymisen Preussin johdolla. Kesällä 1850 hän liittyi vapaaehtoisena Holsteinin armeijaan ja osallistui sotaan Tanskaa vastaan. Perustuslaillisen kehityksen käynnistyttyä Itävallassa 1860-luvun alussa Gagern kääntyi aiemmasta kannastaan poiketen tukemaan Itävaltaa ja niin sanottua suursaksalaista ("Grossdeutsch") politiikkaa, joka tähtäsi Saksan ja Itävallan yhdistämiseen. Hän toimi vuosina 1864–1872 Hessenin lähettiläänä Wienissä. Viimeiset vuotensa hän eli kotitilallaan Hessenissä melko unohdettuna.


title: Heinrich von Gagern

text: Heinrich von Gagernin vanhempi veli oli kenraali Friedrich von Gagern, joka kukisti huhtikuussa 1848 Badenissa niin sanotun Heckerin kansannousun. Samaan velisarjaan kuului myös poliitikko ja diplomaatti Max von Gagern.


title: Like a G6

text: Like a G6 on Far East Movementin kappale studioalbumilta "Free Wired". Kappaleella vierailevat The Cataracs sekä Dev, ja se julkaistiin albumin ensimmäisenä singlenä 13. huhtikuuta 2010. Kaikki esittäjät olivat mukana kappaleen tekemisessä, ja sen tuotannosta vastasi The Cataracs. Kappaleen kertosäkeessä Dev samplettaa oman ”Booty Bounce” -singlensä kertosäettä, jonka sanoittamisesta sekä tuottamisesta vastasi myös The Cataracs.


title: Like a G6

text: ”Like a G6” pääsi Yhdysvaltain Billboard Hot 100 -listan kärkeen kahdeksi viikoksi. Se on yksi niistä tähän mennessä kahdeksasta ainoasta singlestä, jotka ovat palanneet Billboardin listalla ensimmäiselle sijalle kahden tai useamman viikon tauon jälkeen. Kappale pääsi listan kärkeen myös Uudessa-Seelannissa ja Etelä-Koreassa sekä saavutti sijan kymmenen parhaan joukossa Isossa-Britanniassa, Kanadassa, Australiassa, Belgiassa, Alankomaissa, Thaimaassa, Ruotsissa, Sveitsissä ja Slovakiassa.


title: Like a G6

text: Booty Bouncessa ilmaistava sana ”G6”, jota sampletetaan kappaleessa ”Like a G6”, tuli kappaleen teossa esille, kun kappaleen tuottajat, The Cataracsin jäsenet yrittivät saada rimmaavaa samaa lauseelle ”Sippin’ sizzurp in my ride, like Three 6”. Tämä on viittaus vuonna 2000 julkaistuun Three 6 Mafian kappaleeseen ”Sippin’ on Some Syrup”. He päättivät käyttää nimeä ”G6”, viitaten hyperbolistisesti yksityiseen Gulfstream IV -lentokonemalliin, jolla taas viitataan ”G4”-sanaan. Sanaa ”G4” oli jo käytetty lukuisissa kappaleissa, kuten Draken vuonna 2009 julkaistussa kappaleessa ”Forever”. Heidän valitsemansa ”G6” oli Far East Movementin jäsenen, Kev Nishin mukaan ”ilmavampi kuin G4”. Kappaleen on virheellisesti arvioitu kuvaavan muita asioita, kuten Pontiac G6- automallia ja Suunnon G6-kompassia. On olemassa myös Gulfstreamin Gulfstream G650 -malli, joskaan tekijät eivät olleet tietoisia tästä kappaleen tekohetkellä.


title: Luettelo Sega Game Gear -peleistä

text: Tämä on luettelo Sega Game Gear -käsikonsolille.


title: Lappia-talo

text: Lappia-talo on Rovaniemellä sijaitseva arkkitehti Alvar Aallon suunnittelema teatteri- ja kongressikeskus.


title: Lappia-talo

text: Rakennuksen ensimmäinen osa, joka käsitti muun muassa Yleisradion sekä Lapin musiikkiopiston tilat valmistui vuonna 1961, teatteri- ja kongeressisali puolestaan valmistuivat 1972 ja 1975. Talo on osa Rovaniemen hallinto- ja kulttuurikeskusta, johon kuuluvat myös Aallon suunnittelemat kaupunginkirjasto (1965) sekä kaupungintalo (1988). Rakennukset kuuluvat Museoviraston määrittelemiin valtakunnallisesti merkittäviin rakennettuihin kulttuuriympäristöihin.


title: Lappia-talo

text: Lappia-talossa on kolme salia; 80-paikkainen Kero-sali, 100-paikkainen Saivo-sali sekä 386-paikkainen Tieva-sali. Rakennuksessa toimii Rovaniemen Teatteri.


title: Lappia-talo

text: Vuosina 2013–2015 Lappia-taloon toteutettiin laaja peruskorjas ja laajennus, jonka yhteydessä saneerattiin teatterin ja musiikkiopiston tiloja ja rakennettiin uusi maanalainen laajennusosa, jonne tuli teatterin lavastamo. Remontti maksoi noin 20 miljoonaa euroa.


title: Hans Christoph Ernst von Gagern

text: Hans Christoph Ernst von Gagern (25. tammikuuta 1766 Kleinniedesheim lähellä Wormsia – 22. lokakuuta 1852 Hornau, Hessen) oli saksalainen paroni ja valtiomies, joka vaikutti varsinkin Napoleonin sotien aikana.


title: Hans Christoph Ernst von Gagern

text: Gagern toimi vuodesta 1786 Nassau-Weilburgin kreivikunnan palveluksessa ja hänestä tuli vuonna 1791 sen lähettiläs Saksan valtiopäivien luona ja myöhemmin Pariisissa. Pariisin-lähettiläänä hän onnistui varmistamaan, että Napoleonin vuonna 1806 perustamassa Reinin liitossa Nassau sai lisäalueita. Gagern oli kuitenkin tunnettu Napoleonin vastustaja ja jätettyään vuonna 1811 Nassaun hän siirtyi Itävallan arkkiherttua Juhanan palvelukseen. Hän oli vuonna 1812 mukana suunnitelmassa yrittää nostattaa ranskalaisvastainen kapina Tirolissa. Seuraavana vuonna Karl vom Stein kutsui Gagernin palvelemaan johtamassaan Napoleonilta takaisin vallattujen Preussin alueiden väliaikaishallinnossa. Vuonna 1814 Gagernin vastuulle annettiin Orania-Nassau-suvun hallitsemien ruhtinaskuntien hallinto. Orania-Nassaun suvun palveluksessa hänellä oli aktiivinen rooli Yhdistyneen Alankomaiden kuningaskunnan perustamisessa ja hän myös edusti kyseistä valtiota Wienin kongressissa vuonna 1815. Kongressissa Gagern epäonnistui pyrkimyksissään sitoa Hollanti tiiviimmin Saksaan ja palauttaa vuonna 1806 lakkautetu Pyhä saksalais-roomalainen keisarikunta.


title: Hans Christoph Ernst von Gagern

text: Vuosina 1816–1818 Gagern oli Saksan liiton liittopäivillä samaisen Orania-Nassaun suvun hallitseman Luxemburgin suurherttuakunnan edustajana. Jäätyään vuonna 1820 eläkkeelle kyseisen hallitsijahuoneen palveluksesta hän toimi Hessenin maapäivien ja vuodesta 1829 Hessenin ylähuoneen jäsenenä sekä kirjoitti viisiosaiset muistelmat.


title: Hans Christoph Ernst von Gagern

text: Hans Christoph Ernst von Gagernin poikia olivat kenraali Friedrich von Gagern sekä poliitikot Heinrich ja Max von Gagern, jotka tulivat kaikki tunnetuiksi varsinkin vallankumousvuoden 1848 aikana.


title: Loca People

text: Loca People (tunnetaan myös nimellä "Loca People (La Gente Está Muy Loca)" tai "Loca People (What the Fuck!)") on espanjalaisen DJ-tuottaja Sak Noelin kappale. Alankomaalainen laulaja Esthera Sarita esittää kappaleen sanoitukset. Kappaleen julkaisi Blanco y Negro Music 9. helmikuuta 2011, samalla kun kappaleen musiikkivideo julkaistiin videopalvelu YouTubessa; Italiassa kappaleen julkaisi 3. maaliskuuta 2011 Do It Yourself ja monissa muissa maissa 24. heinäkuuta 2011. Isossa-Britanniassa se julkaistiin vasta 25. syyskuuta 2011. Kappale oli Britannian singlelistan ensimmäisellä sijalla 2. lokakuuta 2011, ja se oli Sak Noelin ensimmäiseksi kyseisellä listalla ensimmäisen sijan saavuttaneeksi kappaleeksi. Tämä myötä "Loca People" oli ensimmäinen espanjankielinen single, mikä pääsi listan kärkeen Isossa-Britanniassa sitten vuonna 2002 julkaistun DJ Sammyn Heavenin.


title: Friedrich von Gagern

text: Friedrich von Gagern (24. lokakuuta 1794 Weilburg, lähellä Mainzia – 20. huhtikuuta 1848 lähellä Kaldernia, Baden) oli saksalainen paroni ja kenraali, joka palveli pääosan urastaan Alankomaiden armeijassa. Hän kukisti huhtikuussa 1848 Badenissa niin sanotun Heckerin kansannousun, mutta sai itse surmansa ainoassa taistelussa.


title: Friedrich von Gagern

text: Friedrich von Gagernin isä oli Napoleonin sotien ajan valtiomies Hans Christoph Ernst von Gagern ja hänen nuorempia veljiään olivat vallankumousvuoden 1848 näkyviin poliitikkoihin kuuluneet Heinrich ja Max von Gagern. Friedrich von Gagern palveli vuosina 1812–1814 Itävallan ja sen jälkeen Hollannin armeijassa taistellen Napoleonin joukkoja vastaan. Hän osallistui muun muassa Leipzigin ja Waterloon taisteluihin. Napoleonin sotien päätyttyä hän viimeisteli kesken jääneet opintonsa Heidelbergin yliopistossa ja liittyi Saksan yhdistymistä ajaneeseen "Burschenschaft"-opiskelijajärjestöön. Sen jälkeen hän palasi sotilasuralle Hollantiin. Gagernista tuli Hollannin armeijan esikuntapäällikkö, ja hän osallistui siinä ominaisuudessa vuosien 1830–1831 epäonnistuneeseen sotaretkeen Belgian takaisinvaltaamiseksi. Gagern toimi vuosina 1842–1844 Pohjois-Hollannin joukkojen komentajana, minkä jälkeen hänet lähetettiin tarkastusmatkalle Sundasaarille Hollannin Itä-Intiaan. Palattuaan maailman ympäri hänet nimitettiin 1847 Etelä-Hollannin joukkojen komentajaksi sekä Haagin kaupungin sotilaskuvernööriksi..


title: Friedrich von Gagern

text: Vallankumouksen puhjettua keväällä 1848 Saksassa Gagern palasi kotimaahansa. Kysymättä lupaa Hollannin hallitukselta hän suostui huhtikuussa ryhtymään niin sanottua Heckerin kansannousua kukistamaan lähetettyjen Badenin armeijan joukkojen päälliköksi. Hän sai surmansa Kandernin lähellä käydyssä yhteenotossa yritettyään ensin suostutella Heckerin johtamat kapinalliset laskemaan vapaaehtoisesti aseensa. Gagernin joukot kuitenkin voittivat taistelun ja kansannousu päättyi siihen.


title: Alex Lintuniemi

text: Alex Lintuniemi (s. 23. syyskuuta 1995 Helsinki) on suomalainen jääkiekkopuolustaja, joka pelaa NHL-joukkue Los Angeles Kingsin organisaatiossa. Hän pelannee lähinnä AHL-joukkue Ontario Reignissa. Isokokoinen Lintuniemi on kuvaillut itseään pelityyliltään kahden suunnan puolustajaksi.


title: Alex Lintuniemi

text: Lintuniemi on Helsingin IFK:n kasvatti. Hän voitti seurassa C-nuorten SM-hopeaa vuonna 2010. Kaudeksi 2011–2012 Lintuniemi siirtyi Jokereihin, joissa hän voitti kauden päätteeksi B-nuorten Suomenmestaruuden. Kaudella 2012–2013 Lintuniemi nousi vain kolmen A-junioriottelun kokemuksella 17-vuotiaana Jokereiden A-nuorten kapteeniksi. Hän debytoi kauden aikana myös miesten peleissä pelattuaan 11 Mestis-ottelua lainalla Kiekko-Vantaassa tehopistein 1+2=3.


title: Alex Lintuniemi

text: OHL-joukkue Ottawa 67’s varasi Lintuniemen koko toisena pelaajana kesällä 2013, jolloin häntä ennen varattiin vain Dmitri Osipov. Lintuniemi siirtyi joukkueeseen kaudeksi 2013–2014. Vuotta myöhemmin Los Angeles Kings varasi hänet toisella kierroksella 60. pelaajana .


title: Alex Lintuniemi

text: Kaudella 2014–2015 Lintuniemi oli 67’sin tehokkain puolustaja tehoilla 7+29=36. OHL-kauden päätteeksi, huhtikuussa 2015 hän siirtyi amatööritry-out -sopimuksella AHL-joukkue Manchester Monarchsin vahvuuteen. Vain muutamaa päivää myöhemmin Lintuniemi teki kolmivuotisen tulokassopimuksen Los Angeles Kingsin kanssa.


title: Alex Lintuniemi

text: Syksyn 2015 harjoitusleirillä Kings lähetti Lintuniemen ensin uuteen farmijoukkueeseensa, Ontario Reigniin. Kauden 2015–2016 kynnyksellä hänet lähetettiin kuitenkin edelleen pelaamaan ECHL-liigaa Manchester Monarchsiin. Hän pelasi siellä lopulta koko kauden. Lintuniemen tulokaskausi ECHL:ssä toi 38 runkosarja- ja viidessä playoff-ottelussa tehot 1+17=18. Kauden 2016–2017 hän pelasi AHL-joukkue Ontario Reignin vahvuudessa. Lintuniemen varsinainen tulokaskausi liigassa toi 41 runkosarja- ja viidessä playoff-ottelussa tehot 2+8=10. Myös kauden 2017–2018 hän pelasi kokonaan Reignissa, jossa Lintuniemi otti askeleen kehityksessään ja teki runkosarjassa 64 ottelussa 24 tehopistettä. Heinäkuussa 2018 hän teki Kingsin kanssa vuoden mittaisen, kaksisuuntaisen ja 650 000 dollarin arvoisen jatkosopimuksen.


title: Alex Lintuniemi

text: Lintuniemi pelasi alle 20-vuotiaiden MM-kilpailuissa vuonna 2015 sekä alle 18-vuotiaiden MM-kilpailuissa vuonna 2013, jolloin hän voitti pronssia. Lintuniemi pelasi myös Ivan Hlinkan muistoturnauksessa vuonna 2012 voittaen hopeaa. Yhteensä hän on pelannut 11 nuorten ja 39 poikien maaottelua.


title: Alex Lintuniemi

text: Lintuniemi on pelannut myös jalkapalloa FC FC:n joukkueessa.


title: Paperikuu

text: Paperikuu ("Paper Moon") on Peter Bogdanovichin ohjaama yhdysvaltalainen komediaelokuva vuodelta 1973. Se perustuu Joe David Brownin romaaniin "Addie Pray", jonka pohjalta käsikirjoituksen laati Alvin Sargent.


title: Paperikuu

text: Mustavalkoisen elokuvan tapahtumat sijoittuvat 1930-luvun lamavuosien Kansasiin ja Missouriin. Pääosia näyttelevät isä ja tytär Ryan ja Tatum O'Neal, roolinimiltään Moze ja Addie, joiden mahdollinen sukulaisuus jää tarinassa avoimeksi.


title: Paperikuu

text: Huijari Moze Pray (Ryan O'Neal) tapaa 9-vuotiaan Addie Logginsin (Tatum O'Neal) tämän äidin hautajaisissa. Moze oli yksi monista äidin miesystävistä, ja yhdennäköisyyden vuoksi häntä epäillään Addien isäksi. Tämän hän kuitenkin kieltää, mutta ottaa tehtäväkseen viedä Addie tämän tädin luo Missouriin.


title: Paperikuu

text: Addien äiti on kuollut auto-onnettomuudessa. Moze ja Addie vierailevat paikallisella jauhomyllyllä, jossa Moze saa autoa ajaneen miehen veljen antamaan 200 dollaria orvoksi jääneelle Addielle. Rahat hän kuitenkin käyttää A-mallin Fordinsa korjauttamiseen, minkä Addie huomaa ja vaatii rahoja itselleen.


title: Paperikuu

text: Moze lupaa ansaita rahat takaisin matkan varrella. Addie saa pian tietää, miten Moze hankkii elantonsa: mies vierailee hiljattain leskeksi jääneiden naisten luona ja uskottelee olevansa raamattukauppias ja myyneensä hiljattain hienon raamatun lesken miehelle, ja haluaisi nyt maksun. Addie menee mukaan juoneen, sanoo olevansa Mozen tytär ja osoittaa lahjakkuutta muissakin pikku petkutuksissa. Pian miehestä ja tytöstä tulee tiivis työpari, eikä kumpikaan muista enää mainitakaan tädin luo menemisestä.


title: Paperikuu

text: Eräillä markkinoilla Moze ihastuu eksoottiseen tanssijaan Miss Trixieen (Madeline Kahn) ja Addien harmiksi lupaa ottaa tämän ja 15-vuotiaan mustan palvelijatytön autonsa kyytiin. Pian Moze vaihtaa autonsa uuteen tehdäkseen vaikutuksen Trixieen, ja Addie puolestaan keksii mutkikkaan juonen jolla pääsee eroon naisesta ja tämän palvelijatytöstä.


title: Paperikuu

text: Kansasilaisessa hotellissa Moze jää kiinni viinanmyynnistä, ja selliin joutuu myös Addie. Tytön neuvokkuus auttaa heitä pakenemaan putkasta ja ylittämään osavaltion rajan Missouriin. Seriffin miehet kuitenkin seuraavat perässä, mutta koska eivät voi pidättää Mozea vieraassa osavaltiossa, hakkaavat ja ryöstävät tämän sen sijaan. Nöyryytetty Moze vie Addien lopulta tädin luo, mutta tämä karkaakin uudestaan miehen mukaan muistuttaen, että Moze on hänelle yhä 200 dollaria velkaa.


title: Paperikuu

text:
Brownin romaanista suunnitellun elokuvan ohjaajana piti alun perin olla John Huston, ja pääosia olisivat esittäneet Paul Newman ja hänen tyttärensä Nell Potts. Hustonin jätettyä hankkeen myös Newmanit vetäytyivät siitä. Epookkielokuvien teosta pitävä Peter Bogdanovich oli juuri saanut valmiiksi elokuvan "Ottaaks’ päähän?" ja tarttui tilaisuuteen jatkaa työskentelyä elokuvan pääosanesittäjän Ryan O’Nealin kanssa.
Hän valitsi tytön rooliin O’Nealin vasta kahdeksanvuotiaan tyttären, jolla ei ollut aiempaa näyttelijäkokemusta.


title: Paperikuu

text: Bogdanovich etsi elokuvalleen parempaa nimeä kuin romaanin nimi "Addie Pray". Käydessään läpi elokuvaan sopivaa musiikkia hän ihastui lauluun ”It's Only a Paper Moon” ja kysyi ystävältään ja oppi-isältään Orson Wellesiltä, olisiko ”Paper Moon” hyvä nimi elokuvalle. Welles vastasi, että nimi on niin hyvä ettei koko elokuvaa oikeastaan tarvitsisi tehdä lainkaan – voisi julkaista pelkän nimen. Sanan ”paperikuu” visuaalisena ilmentymänä elokuvassa on markkinoilla Addiestä otettu valokuva, jossa hän istuu lavasteena käytetyn kuunsirpin päällä.


title: Paperikuu

text: Orson Wellesillä oli vaikutusta myös elokuvan kuvaukseen. Hänen neuvostaan pääkuvaaja László Kovács käytti Wellesin suosimaa syväterävää kuvaa ja lisäsi mustavalkokuvaan dramaattista kontrastia käyttämällä punaista suodatinta.


title: Paperikuu

text: Tatum O'Neal sai roolisuorituksestaanparhaan naissivuosan Oscarin, mikä teki hänestä kaikkien aikojen nuorimman Oscar-kilpailusarjan voittajan. Yksi hänelle hävinneistä oli Madeline Kahn roolistaan samassa elokuvassa. "Paperikuu" oli ehdolla myös parhaan äänisuunnittelun ja parhaan sovitetun käsikirjoituksen sarjoissa.. Sekä Ryan että Tatum O'Neil olivat myös Golden Globe -ehdokkaina rooleistaan elokuvassa "Paperikuu".


title: Suur-Karjala

text: Suur-Karjala oli Joensuussa vuosina 1919–1922 ilmestynyt sanomalehti.


title: Suur-Karjala

text: Edistyspuolueen äänenkannattajana toiminut "Suur-Karjala" perustettiin sen jälkeen kun Joensuun molemmat porvarilehdet, "Karjalainen" ja "Karjalan Sanomat" olivat vuonna 1918 joutuneet monarkistien haltuun. Lehti ei pärjännyt kilpailussa kokoomuksen "Karjalaisen" ja maalaisliiton "Karjalan Maan" kanssa ja se lopetettiin tappiollisena.


title: Suur-Karjala

text: Kolmesti viikossa ilmestyneen lehden julkaisija oli Suur-Karjalan Kirjapaino Oy. Päätoimittajina työskentelivät Johannes Laine (vastaava toimittaja 1919), Aarne Alpo Rahunen (1919–1920), Aarne Ryynänen (1920–1921) ja Niilo Pärnänen (1921–1922).


title: Kaksi kaupunkia (vuoden 1911 elokuva)

text: Kaksi kaupunkia () on vuonna 1911 ensi-iltansa saanut William Humphreyn ohjaama yhdysvaltalainen lyhyt mykkäelokuva. Elokuva on genreltään historiallinen draama, joka sijoittuu 1790-luvulle. Elokuvan tuottajana toimi J. Stuart Blackton, ja elokuva perustuu Charles Dickensin samannimiseen romaaniin "Kaksi kaupunkia" vuodelta 1859. Romaanin pohjalta Eugene Mullin laati elokuvan käsikirjoituksen. Vitagraph Studios oli elokuvan tuotantoyhtiönä ja General Film Company levittäjäyhtiönä.


title: Kaksi kaupunkia (vuoden 1911 elokuva)

text: "Kahden kaupungin" pääosissa ovat Maurice Costello ja Florence Turner. "Kaksi kaupunkia" kuvattiin New Yorkin Brooklynissä Vitagraphin studioilla ja Coney Islandilla. "Kaksi kaupunkia" on yhteensä 30:n minuutin mittainen, ja sitä esitettiin kymmenen minuutin verran kolmena päivänä. Ensimmäinen kela esitettiin ensimmäisen kerran 21. helmikuuta, toinen 24. helmikuuta ja kolmas 25. helmikuuta 1911. Elokuvauransa vasta aloittanut Norma Talmadge esiintyy elokuvassa Miminä, joka on matkalla giljotiiniin. Kun naispääosaa esittänyt Florence Turner sairastui elokuvan kuvauksien aikana, Talmadge toimi Turnerin sijaisena tämän roolissa. Talmadgen Turnerille tarkoitetut kohtaukset kuvattiin siten, että Talmadge oli selin kameraan. "Kaksi kaupunkia" on säilynyt nykypäivään asti, ja se on julkaistu Yhdysvalloissa VHS:lle ja DVD:lle. Elokuva on ainoastaan 21 minuuttia pitkä vuonna 2007 ilmestyneessä DVD-julkaisussa, koska elokuvasta puuttuu yksi kela.


title: Kaksi kaupunkia (vuoden 1911 elokuva)

text: Lakimies Sydney Caron rakastuu Lucie Manetteen, joka on ranskalaisylimystön uhrin tytär. Kun Caron puolustaa syytettyä Charles Darneyta menestyksekkäästi, Lucie rakastuu ja avioituu Darnayn kanssa. Cartonin rakkaus Lucieta kohtaan jää yksipuoliseksi. Kun vallankumoustuomioistuin tuomitsee Darnayn kuolemaan, Darnayn kohtalo lepää Cartonin käsillä.


title: Vakka-Suomi (sanomalehti)

text: Vakka-Suomi oli Uudessakaupungissa vuosina 1908–1923 ilmestynyt sanomalehti.


title: Vakka-Suomi (sanomalehti)

text: Nuorsuomalainen "Vakka-Suomi" perustettiin vanhasuomalaisten "Uudenkaupungin Sanomien" kilpailijaksi. Sen julkaisija Iivari Partanen myi kilpailussa toiseksi jääneen lehden vuodenvaihteessa 1918–1919 maalaisliittolaisille. Partasen kirjapainon vuoden 1919 lopulla ostanut maalaisliittolainen Oy Maaseutu alkoi vuonna 1923 julkaista Turussa uutta "Turunmaa"-lehteä ja lopetti "Vakka-Suomen" sen tieltä.


title: Vakka-Suomi (sanomalehti)

text: Kolmesti viikossa ilmestyneen lehden päätoimittajina työskentelivät Iivari Partanen (1908–1919), Väinö Kivilinna (1919), Eero Heilä (1920–1921), A. H. Kokko (1921–1922) ja Iivari Kajanto (1922–1923).


title: Vaasan Lehti (1914–1915)

text: Vaasan Lehti oli Vaasassa vuosina 1914–1915 ilmestynyt sanomalehti.


title: Vaasan Lehti (1914–1915)

text: A. F. Shützin toimittama "Vaasan Lehti" perustettiin yhdistämään vanhasuomalaisten kieliohjelmaa kannattaneita perustuslaillisia. Lehteä ei hyväksytty paikallisten nuorsuomalaisten äänenkannattajaksi ja se lopetettiin taloudellisesti kannattamattomana. Kahdesti viikossa ilmestyneen lehden julkaisijana toimi C. A. Heinzen kirjapaino.


title: Vaasan Lehti (1880–1893)

text: Vaasan Lehti oli Vaasassa vuosina 1880–1893 ilmestynyt sanomalehti.


title: Vaasan Lehti (1880–1893)

text: Suomenmielisen "Vaasan Lehden" ja sen ruotsinkielisen sisarlehden "Wasa Tidningin" perustaja oli entinen "Vaasan Sanomien" toimittaja Waldemar Sandman. Sen myöhemmät toimittajat Niilo Kivinen ja Karl Alfred Lundqvist kuuluivat suomalaisuusliikkeen yhteiskunnallisesti radikaaliin siipeen. 1890-luvulla lehti kärsi tappion Ossian Ansaan paremmin toimitetulle "Pohjalaiselle.


title: Vaasan Lehti (1880–1893)

text: Kahdesti viikossa ilmestyneen lehden levikki oli 1500 kappaletta vuonna 1891. Sen julkaisijana toimi Vaasan Painoyhtiö. Päätoimittajina työskentelivät Waldemar Sandman (1880–1888), Niilo Kivinen (1888–1889), Karl Alfred Lundqvist (1889–1891), Kaarlo E. Kahva (1891–1892) ja Kaarlo August Järvi (1892–1893).


title: Vaasan Lehti

text: Vaasan Lehti -nimisiä lehtiä on kaksi:


title: Wiburgs Mancherley

text: Wiburgs Mancherley oli Viipurissa vuonna 1821 ilmestynyt kaupungin ensimmäinen sanomalehti.


title: Wiburgs Mancherley

text: Saksankielisen lehden julkaisija oli Viipuriin kirjapainon vuonna 1814 perustanut entinen Frenckellin kirjapainon faktori Anders Cedervaller. Sen kielivalinta oli ymmärrettävä, sillä saksalaiset, jotka vuonna 1812 muodostivat 13 prosenttia Viipurin asukkaista, olivat kaupungin vaikutusvaltaisin väestöryhmä. Lehden toimittajana työskenteli 77-vuotias eversti Carl Josef von Bell, joka aikaisemmin oli ollut Venäjän armeijan palveluksessa. Kerran kuukaudessa ilmestynyt "Wiburgs Mancherley" oli luonteeltaan enemmänkin aikakauslehti, jonka sisältö koostui muista lehdistä lainatuista sekalaisista kirjoituksista. Hengeltään se edusti valistuksen ja hyödyn oppeja. Uutisia tai paikallista aineistoa siinä ei ollut juuri lainkaan.


title: Wiburgs Mancherley

text: Pienikokoisen "Wiburgs Mancherleyn" vuosikerta käsitti 374 sivua ja 404 numeroitua kirjoitusta. Lehden levikki ei ole tiedossa, mutta ilmeisesti se ei ollut mikään kaupallinen menestys. Myöhemmin Cederwaller haki lupaa uudelle viikkolehdelle, joka alkoi ilmestyä vuoden 1823 alusta nimellä "Wiburgs Wochenblatt".


title: Toyonaka

text: Toyonaka () on kaupunki Osakan prefektuurissa Kansain alueella Honshūn saarella Japanissa. Se sijaitsee prefektuurin pohjoisosassa aivan Osakan kaupungin pohjoispuolella ja rajoittuu lännessä Hyōgon prefektuurin Amagasakin ja Itamin kaupunkeihin. Kaupungin etelärajalla virtaa Kanzakijoki. Toyonakassa on 394 823 asukasta (vuonna 2014) ja sen pinta-ala on 36,38 neliökilometriä. Se on valittu yhdeksi Japanin ydinkaupungeista.


title: Toyonaka

text: Vuonna 1889 Japanin kuntalaitoksen perustamisen yhteydessä syntyi Toyonakan kylä Toyoshiman piirikunnan viiden kylän liittyessä yhteen. Uudelle kylälle annettiin nimi ”Toyonaka” ("naka" tarkoittaa ”keskellä”), koska se sijaitsi piirikunnan keskiosassa. Myöhemmin kylästä tehtiin kauppala, ja kaupunkioikeudet Toyonaka sai vuonna 1936 kauppalan ja kolmen ympäröivän kylän kuntaliitoksen myötä. Kaupunki on kasvanut nopeasti Osakan nukkumalähiönä, esimerkiksi valtavan Senri New Town -aluerakentamishankkeen myötä. Osakan kansainvälinen lentoasema sijaitsee osittain Toyonakan alueella.


title: Vuoksi (sanomalehti)

text: Vuoksi oli Käkisalmessa vuosina 1889–1901 ilmestynyt sanomalehti.


title: Vuoksi (sanomalehti)

text: "Vuoksi" oli Käkisalmen ensimmäinen sanomalehti. Se oli nuorsuomalaisten äänenkannattaja, joka levisi Käkisalmen kihlakunnan alueelle sekä aluksi myös Kurkijoen ja Parikkalan suuntaan. Sortovuosina perustuslaillista linjaa ajanut lehti joutui viranomaisten lakkauttamaksi, minkä jälkeen sen kirjapainossa painettiin vielä useiden kuukausien ajan perustuslaillista maanalaista kirjallisuutta. Myöhemmin Käkisalmen nuorsuomalaisten äänenkannattajaksi muodostui vuonna 1896 perustettu, aluksi vanhasuomalainen "Itä-Karjala".


title: Vuoksi (sanomalehti)

text: Lehti ilmestyi aluksi kerran, vuodesta 1893 lähtien kahdesti ja vuodesta 1898 kolmesti viikossa. Sen levikki oli 600 kappaletta vuonna 1900. Päätoimittajina työskentelivät Markus Lankinen (1890–1898) ja Pekka Komonen (1899–1901).


title: Åland (1868)

text: Åland oli vuoden 1868 alussa ilmestynyt ahvenanmaalainen sanomalehti.


title: Åland (1868)

text: Finströmin kirkkoherran Frans Peter von Knorringin perustama "Åland" oli Ahvenanmaan ensimmäinen sanomalehti. Turussa painettua lehteä ilmestyi vain viisi numeroa. Yhteydet Turun ja Ahvenanmaan välillä olivat talvisaikaan huonot ja maakunnan sivistyneistö liian pieni kannattamaan omaa sanomalehteä. Uusi "Åland"-lehti alkoi ilmestyä vasta vuonna 1891.


title: Savotar

text: Savotar (kesäkuusta 1918 lähtien Savon Jääkäri) oli Kuopiossa vuosina 1906–1921 ilmestynyt sanomalehti.


title: Savotar

text: Kauppaneuvos Herman Saastamoisen perustama ja kustantama "Savotar" oli Kuopion vanhasuomalaisten äänenkannattaja. Kauppaneuvoksen kuoltua lehden tukijana jatkoi hänen poikansa A. H. Saastamoinen. "Savottarella" oli läheiset suhteet jääkäriliikkeeseen ja vuonna 1917 se oli voimakas itsenäisyyden kannattaja. Sisällissodan jälkeen lehti kannatti monarkiaa ja Itä-Karjalan valloituspolitiikkaa.


title: Savotar

text: Sen jälkeen kun "Savo" oli syksyllä 1918 joutunut monarkistien haltuun, kokoomuspuolueella oli Kuopiossa kaksi äänenkannattajaa. "Savon Jääkäri" ei pystynyt kilpailemaan kaupungin valtalehden kanssa, ja Itä-Karjalan kysymyksen menetettyä ajankohtaisuutensa Saastamoinen lopetti lehtensä.


title: Savotar

text: Kolmesti viikossa ilmestyneen lehden julkaisijana toimi Kuopion Sanomalehti ja Kirjapaino Oy. Sen päätoimittajina työskentelivät Akseli Lipponen (1906–1907), Olli Nevalainen (1907–1910), B. W. Rauhamaa (1910–1911), Aarno Kemppainen (1911–1918), Emerik Olsoni (1918–1919) ja Aarne Rossander (1919–1921).


title: Savonlinna (1883–1901)

text: Savonlinna oli Savonlinnassa vuosina 1883–1901 ilmestynyt sanomalehti.


title: Savonlinna (1883–1901)

text: Lehden perustaja oli edellisen "Savonlinna"-lehden kirjapainon ostanut kaupunginvouti K. G. Ekman. Se oli linjaltaan suomenmielinen ja myöhemmin nuorsuomalainen. "Savonlinnan" Maria Ramstedt oli vuonna 1889 "Sammon" Ida Grönroosin ohella Suomen ensimmäinen naispuolinen päätoimittaja. Sortovuosina perustuslailliselle kannalle asettunut lehti arvosteli kärkevästi hallituksen toimia ja se lakkautettiin yhden varoituksen jälkeen ainiaaksi.


title: Savonlinna (1883–1901)

text: "Savonlinna" ilmestyi aluksi kerran, vuodesta 1894 lähtien kahdesti ja vuodesta 1899 kolmesti viikossa. Sen levikki oli enimmillään 1950 kappaletta vuonna 1899. Päätoimittajina työskentelivät Emil Collan (1883–1884), Aleksander Ramstedt (1885–1889), Maria Ramstedt (1889–1894), Juho Alhola (1894–1895), Juho Seppälä (Lappi-Seppälä, 1895–1898), A. B. Sarlin (1898–1900), Matti Pärnänen (1900) ja V. A. Marjanen (1900–1901).


title: Viimeinen elokuva

text: Viimeinen elokuva ("The Last Picture Show") on yhdysvaltalainen mustavalkoinen draamaelokuva vuodelta 1971 ja ohjaajansa Peter Bogdanovichin tunnetuimpia teoksia. Sen käsikirjoitus perustuu Larry McMurtryn vuonna 1966 ilmestyneeseen romaaniin "The Last Picture Show".


title: Viimeinen elokuva

text: Elokuvan tarina sijoittuu texasilaiseen pikkukaupunkiin marraskuusta 1951 lokakuuhun 1952. Nuoret Sonny Crawford (Timothy Bottoms) ja Duane Jackson (Jeff Bridges) käyvät high schoolin viimeistä luokkaa. Duane seurustelee Jacy Farrow’n kanssa, joka on kaupungin rikkaimman perheen kuvankaunis tyttö (Cybill Shepherd esikoisroolissaan). Molemmat pojat toimivat kapteeneina koulunsa heikosti menestyvässä amerikkalaisen jalkapallon joukkueessa, eikä asioita tee helpommaksi se, että Sonny aloittaa suhteen joukkueen valmentajan vaimon kanssa.


title: Viimeinen elokuva

text: Pikkukaupunki on tekemässä kuolemaa, kun sen väestö muuttaa työn perässä isompiin naapurikaupunkeihin. Sonny ja Duane elävät samaan aikaan nuoruutensa loppua erilaisine seikkailuineen, edessään vastuun ottaminen itsestään. Ainoat jäljellä olevat huvitukset kaupungissa ovat heidän ystävänsä Sam the Lionin pyörittämät elokuvateatteri, biljardisali ja kahvila. Sitten tulee aika, että elokuvanäytännötkin joudutaan lopettamaan katsojien puutteessa.


title: Viimeinen elokuva

text: Ben Johnson sai roolistaan parhaan miessivuosan ja Cloris Leachman parhaan naissivuosan Oscar-palkinnot. Lisäksi elokuva oli Oscar-ehdokas useassa sarjassa: paras elokuva, ohjaus, sovitettu käsikirjoitus, kuvaus, ja Jeff Bridges ja Ellen Burstyn olivat sivuosa-Oscarien ehdokkaina.


title: Viimeinen elokuva

text: "Viimeinen elokuva" valittiin vuonna 1998 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Viimeinen elokuva

text: Vuonna 1990 Bogdanovich toi ensi-iltaan "Viimeisen elokuvan" jatko-osan "Texasville – unohduksen maa", joka myös perustui McMurtryn tekstiin, vuonna 1987 julkaistuun romaaniin "Texasville". "Viimeisen elokuvan" näyttelijöistä mukana ovat Jeff Bridges, Cybill Shepherd, Timothy Bottoms, Cloris Leachman, Eileen Brennan, Randy Quaid, Sharon Ullrick ja Barc Doyle.


title: Viimeinen elokuva

text: Vuonna 1992 Bogdanovich teki elokuvasta ohjaajan leikkauksen, johon hän otti mukaan seitsemän minuuttia kohtauksia, jotka Columbia Pictures oli vuonna 1971 vaatinut poistamaan pitääkseen elokuvan alle kahden tunnin mittaisena.


title: Viimeinen elokuva

text: Elokuvat esitetään viimeisinä Yle Teeman teemalauantain elokuvina 22. huhtikuuta 2017, ja "The Last Picture Show’sta" esitetään ohjaajan leikkaus.


title: Savonlinna (1876–1881)

text: Savonlinna oli Savonlinnassa vuosina 1876–1881 ilmestynyt sanomalehti.


title: Savonlinna (1876–1881)

text: Maltillisen suomenmielisen "Savonlinnan" toimittaja oli kansakoulunopettaja Aleksander Ramstedt, joka perusti kaupunkiin myös kirjapainon. Savonlinnan ja lähiympäristön lisäksi lehti levisi myös kauemmaksi Savoon ja Pohjois-Karjalaan. Kerran viikossa ilmestyneen "Savonlinnan" alkumenestys oli hyvä, mutta jatkossa lehden sisältö köyhtyi ja se lopetettiin taloudellisesti kannattamattomana. Lehden kirjapainon ostanut kaupunginvouti K. G. Ekman aloitti vuonna 1883 uuden "Savonlinna"-lehden.


title: Vilma Kinnunen

text: Vilma Irmeli Kinnunen (s. 1988 Helsinki) on suomalainen näyttelijä. Kinnunen on näytellyt televisiosarjoissa "Presidentin kanslia" ja "Villa Helena" sekä vuonna 1997 elokuvassa "Pekko ja unissakävelijä", jossa hän esitti Satu Silvon esittämää Pipsaa lapsena. Ennen aktiivisempaa näyttelijän uraansa Kinnunen on valmistunut Ravintolakoulu Perhosta.


title: Vilma Kinnunen

text: Kinnunen esitti pääroolin Savoy-teatterissa elo–syyskuussa 2013 esitetyssä näytelmässä "Tumma ja hehkuva veri", joka perustui 1990-luvulla Yle TV2:lla esitettyyn televisiosarjaan. Kesällä 2014 hän näytteli Mustion linnan kesäteatterissa "Täydellinen tätini" -farssissa.


title: Vilma Kinnunen

text: Kinnusen vanhemmat ovat näyttelijät Satu Silvo ja Heikki Kinnunen. Hänen veljensä Paavo ja velipuolensa Santeri ovat myös näyttelijöitä.


title: W. Turunen

text: Sulo Wieno Anders Turunen (25. kesäkuuta 1880 Tampere – 8. helmikuuta 1954 Helsinki) oli suomalainen mekaanikko joka kirjoitti nimellä W. Turunen useita sähköalan oppikirjoja.


title: W. Turunen

text: Turusen vanhemmat olivat kansakoulunopettaja Antti Turunen ja Hilma Sofia Gabriella Jack. Vanhempien kuoltua hän muutti Tampereelle 1895. Turunen oli 1900-luvun alussa venäläisten viranomaisten järjestämiä asevelvollisuuskutsuntoja paossa Ruotsissa ja toimi Sundbybergissä Tukholman lähellä mekaanikkona Carl Richard Nybergin (1858–1939) omistamssa tehtaassa. Hän osallistui tällöin Nybergin kehittämän höyrykonetta voimanlähteenä käyttäneen "Flugan"-lentokoneen rakentamiseen.


title: W. Turunen

text: Kansanedustaja Atte Pakkanen oli Turusen sisarenpoika.


title: W. Turunen

text: Nimellä "W. Turunen":


title: Nishinomiya

text: Nishinomiya () on kaupunki Hyōgon prefektuurissa Kansain alueella Honshūn saarella Japanissa. Se sijaitsee prefektuurin kaakkoisosassa Osakanlahden rannalla Kōben ja Osakan kaupunkien välimaastossa ja toimii niiden nukkumalähiönä. Idässä se rajoittuu Mukojokeen ja sen takana Amagasakin kaupunkiin, koillisessa Itamin ja Takarazukan kaupunkeihin, lännessä Kōbeen ja Ashiyaan. Nishinomiyan eteläosat ovat alavaa ja tiheään asuttua maata, pohjoisosissa kohoavat vuoret luonnonalueineen. Kaupungissa on 487 015 asukasta (vuonna 2014) ja sen pinta-ala on 99,96 neliökilometriä. Nishinomiya on valittu yhdeksi Japanin ydinkaupungeista.


title: Nishinomiya

text: Nishinomiya tarkoittaa ”läntistä pyhäkköä”, ja Heian-kaudella nimi viittasi (Kiotosta katsottuna) Hirotan pyhäkköön. Nykyisen kaupungin juuret ovat sen viereen syntyneessä pyhäköneduskaupungissa. Myöhemmin Edo-kaudella paikkakunta kehittyi Kiotosta Länsi-Japaniin johtaneen tien varren postiasemana. Japanin kuntalaitoksen perustamisen yhteydessä vuonna 1889 Nishinomiyasta tehtiin kauppala. Kaupunkioikeudet se sai vuonna 1925, minkä jälkeen se on kasvanut kuntaliitosten kautta huomattavasti aiempaa suuremmaksi.


title: Nishinomiya

text: Nishinomiyassa sijaitsevat Hanshin Tigers -pesäpallojoukkueen kotiareena Kōshienin stadion ja Kansei gakuin -yliopisto.


title: Toiset tytöt

text: Toiset tytöt (työnimeltään "Other Girls") on vuonna 2015 ensi-iltansa saanut Esa Illin ohjaama suomalainen draamaelokuva. Elokuvan pääosissa näyttelevät Sara Soulié, Ida Vakkuri, Misa Lommi sekä Bahar Tokat.


title: Toiset tytöt

text: Elokuva kertoo neljästä 18-vuotiasta tytöstä Jessicasta, Ainosta, Tarusta sekä Jennystä, jotka ovat aikuisuuden kynnyksellä, mutta kohtaavat elämässään isoja haasteita joiden kautta he menettävät viattomuutensa ja hetkittäin uskonsa tulevaisuuteen. "Toiset tytöt" perustuu neljän helsinkiläisen 18-vuotiaan tytön pitämiin videopäiväkirjoihin vuoden ajalta.


title: Vuoden 1998 jalkapallon maailmanmestaruuskilpailujen karsinnat

text: Vuoden 1998 jalkapallon maailmanmestaruuskilpailujen karsintoihin osallistui 174 FIFA:n jäsenmaata, jotka kilpailivat 32 paikasta Ranskassa pelattuihin 1998 MM-kilpailuihin.


text: Afrikan maanosaliitolla CAF:lla oli MM-kisoissa viisi paikkaa. Osallistuvia maita oli 32. Afrikan maista MM-kisoihin selviytyivät:


text: Aasian maanosaliitolla AFC:llä oli MM-kisoissa kolme paikkaa, sekä yksi jaettu paikka Oseanian liiton kanssa. 36 Aasian maata osallistui karsintoihin. Aasian maista MM-kisoihin selviytyivät:


text: Aasian karsintojen neljäs Iran voitti liittojen välisessä karsintaottelussa Australian, ja selviytyi näin MM-kisoihin.


text: Pohjois- ja Väli-Amerikan maanosaliitolla CONCACAF:lla oli MM-kisoissa kolme paikkaa, joista kilpailu alueen 30 karsintoihin osallistuvaa maata. Alueen maista MM-kisoihin selviytyivät:


text: Euroopan maanosaliitolla UEFA:lla oli MM-kisoissa yhteensä 15 paikkaa. Yksi paikoista meni automaattisesti isäntämaa Ranskalle. Yhteensä 49:stä osallistuvasta Euroopan maista MM-kisoihin selviytyivät:


text: Etelä-Amerikan maanosaliitolla CONMEBOL:lla oli MM-kisoissa viisi paikkaa, karsintoihin osallistui yhdeksän maata. Yksi paikoista meni automaattisesti hallitsevalle maailmanmestarille Brasilialle. Etelä-Amerikasta MM-kisoihin selviytyivät:


text: Etelä-Amerikan karsintojen viides Uruguay voitti Australian, liittojen välisessä karsinnassa ja selviytyi MM-kisoihin.


text: Oseanian maanosaliitolla OFC:lla oli MM-kisoissa yksi jaettu paikka Aasian liiton kanssa. Alueen maista karsintoihin osallistui kymmenen maata. Oseanian karsinnat voitti Australia, joka hävisi liittojen välisessä karsinnassa Iranille, eikä Oseaniasta selviytynyt näin ollen yhtään maata MM-kilpailuihin.


title: Parhaat vuotemme

text: Parhaat vuotemme ("The Way We Were") on Sydney Pollackin ohjaama romanttinen draamaelokuva vuodelta 1973. Sen pääosia esittävät Barbra Streisand ja Robert Redford.


title: Parhaat vuotemme

text: Osittain Arthur Laurentsin oman elämän tapahtumiin perustuva elokuva on osin takaumina esitetty tarina marxilaisen Katie Moroskyn (Streisand) ja konservatiivisen Hubbell Gardinerin (Redford) keskinäisestä suhteesta 1930-luvulta 1950-luvulle. Jo yliopistossa Katie kiinnittää huomionsa huolettomaan ja poikamaiseen Hubbeliin, joka on lahjakas kirjoittaja. Miestä puolestaan kiehtoo Katien tulenpalava vakaumus sosiaalisen oikeudenmukaisuuden puolesta.


title: Parhaat vuotemme

text: Heidän yhteytensä katkeaa valmistumiseen, mutta he tapaavat uudelleen toisen maailmansodan lopulla, kun Katie työskentelee radioasemalla ja Hubbell yrittää sopeutua siviilielämään palveltuaan upseerina Yhdysvaltain merivoimissa Tyynellämerellä. He rakastuvat, mutta pian Katieta alkaa närästää miehensä ja tämän ystävien poliittinen välinpitämättömyys. Kun Hubbell yrittää saada työtä Hollywood-elokuvien käsikirjoittajana, Katien mielestä hän tuhlaisi siinä työssä lahjojaan, jotka riittäisivät vakavampaankin kirjoittamiseen. He kuitenkin muuttavat Los Angelesiin, jossa mies alkaa menestyä ja vaurastua. McCarthyismin nousun koittaessa Hubbel joutuu Hollywoodissa vaikeuksiin vaimonsa vasemmistolaisen toiminnan takia ja aloittaa suhteen vanhan opiskelijatoverinsa Carol Annin kanssa. Hubbel ja Katie päättävät erota, vaikka Katie on raskaana.


title: Parhaat vuotemme

text: He tapaavat sattumalta vuosia myöhemmin New Yorkin Plaza-hotellin edessä, jossa Katie on jakamassa poliittisia lentolehtisiä. Hubbel osuu paikalle tuntemattoman kaunottaren seurassa ja kertoo kirjoittavansa suosittua tilannekomediaa televisiolle yhtenä nimettömän kirjoittajaryhmän jäsenenä. Uusiin naimisiin mennyt Katie pyytää pariskuntaa kanssaan drinkille, mutta Hubbel kieltäytyy.


title: Parhaat vuotemme

text: Säveltäjä Marvin Hamlisch palkittiin kahdella Oscarilla elokuvan musiikista. Toisen niistä hän jakoi sanoittajien Alan ja Marilyn Bergmanin kanssa kansainväliseksi hitiksi nousseesta elokuvan tunnuslaulusta ”The Way We Were”, jonka esittää Barbra Streisand. "Parhaat vuotemme" oli lisäksi ehdolla parhaan lavastuksen, puvustuksen ja kuvauksen sarjoissa ja Streisand parhaan naispääosan kategoriassa. Streisand oli ehdolla myös Bafta- ja Golden Globe -palkintojen saajaksi. Tarinan isä Arthur Laurents oli ehdolla Writers Guild of America -palkinnon saajaksi parhaasta alkuperäiskäsikirjoituksesta.


title: Parhaat vuotemme

text: "The New York Timesin" kriitikot valitsivat "Parhaat vuotemme" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Joseph von Radowitz

text: Joseph Maria von Radowitz (6. helmikuuta 1797 Bankenburg, Harz, Braunschweig-Wolfenbüttel – 25. joulukuuta 1853 Berliini, Preussi) oli preussilainen kenraali ja valtiomies. Hänet muistetaan Erfurtin liittona tunnetusta toteutumattomasta hankkeestaan, jonka päämääränä oli yhdistä Saksan valtiot diplomatian keinoin.


title: Joseph von Radowitz

text: Radowitz kuului Unkarista 1700-luvulla Saksaan muuttaneeseen katoliseen aatelissukuun. Hän palveli aluksi Hessenin ja vuodesta 1823 Preussin armeijassa. Vuonna 1830 hänet nimitettiin tykistön pääesikunnan päälliköksi. Radowitzin uraa edisti varhain alkanut ystävyys Preussin kruununprinssin, tulevan kuningas Fredrik Vilhelm IV:n kanssa. Radowitz oli kiinnostunut poliittisista kysymyksistä. Hän kirjoitteli "Berliner politisches wochenblatt" -lehteen ja kuului alkujaan samaan konservatiiviseen piiriin kuin veljekset Leopold ja Ernst Ludwig von Gerlach. Vuodesta 1840 Radowitz oli Preussin täysivaltainen sotilasedustaja Saksan liiton liittopäivien yhteydessä. Hänen mielestään Saksan liitto oli heikkoutensa vuoksi käytännössä hyödytön ja Preussin johdolla tapahtuva Saksan yhtenäisyyden vahvistaminen olisi tarpeen varsinkin Ranskan muodostaman potentiaalisen uhan vuoksi. Fredrik Vilhelm IV:n tultua vuonna 1840 kuninkaaksi Radowitzista tuli hänen tärkeä neuvonantajansa. Heitä yhdisti myös uskonnollis-mystinen käsitys kuninkuuden jumalallisesta alkuperästä.


title: Joseph von Radowitz

text: Marraskuussa 1847 Radowitz sai laatimallaan muistiolla Fredrik Vilhelmin vakuutetuksi Saksan liiton uudelleenjärjestämisen välttämättömyydestä ja kuningas lähetti hänet Wieniin neuvottelemaan asiasta. Seuraavana keväänä sekä Preussissa että Itävallassa puhjennut maaliskuun vallankumous kuitenkin muutti suunnitelmat. Vallankumouksen seurauksena Radowitz jätti tilapäisesti kruunun palveluksen, ja toukokuusta 1848 huhtikuuhun 1849 hän oli jäsenenä Frankfurtin kansalliskokouksessa, jossa hän kuului jyrkimpään oikeistoon. Hän teki kansalliskokouksessa esityksen Preussin johtamasta Saksan liittovaltiosta, johon myös Itävalta kytkettäisiin löyhemmän liiton muodossa, mutta ehdotus ei saanut riittävästi kannatusta. Kieltäydyttyään huhtikuussa 1849 kansalliskokouksen tarjoamasta Saksan keisarin asemasta Fredrik Vilhelm kutsui Radowitzin takaisin Berliiniin. Nyt Radowitzista tuli joksikin aikaa Preussin ulkopolitiikan johtava linjanvetäjä, vaikkei hän kuulutkaan maan hallitukseen.


title: Joseph von Radowitz

text: Radowitzin tavoitteena oli yhdistää Saksa saamalla aikaan neuvotteluratkaisu ennemmin Saksan ruhtinaiden kuin kansan valitsemien edustajien välillä. Hän onnistuikin muodostamaan liiton niistä valtioista, jotka olivat valmiit hyväksymään Preussin johtavan aseman. Vuonna 1850 valittiin niin sanottu Erfurtin parlamentti, jolta Radowitz haki lopullista sinettiä liitolle. Ajatusta asettuivat kuitenkin vastustamaan paitsi Itävalta, Venäjä ja monet Saksan pikkuvaltiot, myös vaikutusvaltaiset vanhoilliset tahot Preussin hallituksessa. Syksyllä 1850 Itävalta perusti uudelleen Saksan liiton liittopäivät Frankfurt am Mainiin ja uhkasi tehdä Saksan liiton nimissä intervention Hesseniin kukistaakseen siellä syntyneen vallankumouksen. Kuningas Fredrik Vilhelm nimitti 26. syyskuuta Radowitzin muodollisestikin ulkoministeriksi. Radowitz halusi Preussin pysyvän taipumattomana Itävallan vaatimusten suhteen sodan uhallakin. Enemmistö Preussin hallituksen ministereistä ei hyväksynyt hänen kantaansa, joten hän erosi 3. marraskuuta ja menetti pian sen jälkeen vaikutusvaltansa. Hänen seuraajansa luopuivat Erfurtin liitosta ja 29. marraskuuta Preussi taipui Olmützin sopimuksella Itävallan ja Venäjän vaatimuksiin.


title: Joseph von Radowitz

text: Radowitz matkusti tämän jälkeen vielä Englantiin ja yritti turhaan taivutella Britannian hallitusta Preussin liittolaiseksi. Hän vetäytyi eläkkeelle 1851, mutta palasi vielä seuraavana vuonna sotilaskoulutuksen ylitarkastajaksi. Hän pysyi kuolemaansa saakka kuninkaan ystävänä, mutta ei viimeisinä vuosinaan enää vaikuttanut politiikkaan. Radowitz on usein nähty Saksan lopulta yhdistäneen Otto von Bismarckin huono-onnisena edelläkävijänä.


title: Joseph von Radowitz

text: Joseph Radowitzin poika Joseph Maria von Radowitz oli tunnettu diplomaatti.


title: WZB

text: WZB () on saksalainen yhteiskuntatieteiden tutkimuslaitos. Laitos tekee perustutkimusta, jonka painopiste on globalisoituvan maailman ajankohtaisissa yhteiskunnallisissa ongelmissa. WZB:ssä on noin 160 eri alojen tutkijaa.


title: WZB

text: WZB perustettiin vuonna 1969. Perustajina oli joukko saksalaisia parlamentaarikkoja kaikista puolueista. Tutkimuslaitoksen rahoittaa valtio ja Berliinin osavaltio.


title: WZB

text: WZB on ei-yliopistollinen tutkimuslaitos, joka kuuluu Leibniz-Gemeinschaftiin.


title: WZB

text: WZB:n rakennus sijaitsee Berliinissä, Potsdamer Platzin välittömässä läheisyydessä. Vanhassa rakennuksessa toimi vuoteen 1945 asti Reichsversicherungsamt. Vanha rakennus on kunnostettu ja sen yhteyteen on rakennettu postmoderni lisärakennuskompleksi. Kokonaisuuden suunnitteli brittiläinen arkkitehtiryhmä James Stirling, Michael Wilford & Associates.


title: Rocky Carroll

text: Roscoe Fulton "Rocky" Carroll (s.8. heinäkuuta 1963 Cincinnati, Ohio, Yhdysvallat) on amerikkalainen näyttelijä, joka on parhaiten tunnettu rooleistaan TV-sarjoissa Chicagon lääkärit, sekä NCIS Rikostutkijat. Näiden lisäksi hän on näytellyt elokuvissa Syntynyt 4. heinäkuuta, Kaahari katkoviivalla, Purppuravyöhyke, Helvetillinen suunnitelma ja Naistenkaataja.


title: Rocky Carroll

text: Caroll opiskeli aikanaan Cincinnatissa Luovan ja Esittävän taiteen oppilaitoksessa samaan aikaan Sarah Jessica Parkerin kanssa.


title: Rocky Carroll

text: Caroll on ollut naimisissa Gabrielle Bullockin kanssa vuodesta 1996 ja heillä on yksi lapsi.


title: Mikko Poussa

text: Mikko Poussa (s. 2. elokuuta 1975) on aktiiviuransa lopettanut suomalainen koripalloilija.


title: Mikko Poussa

text: Tampereen NMKY:n kasvatti Poussa pelasi Tampereen Pyrinnössä/Pyrbasketissa miesten SM-sarjaa vuosina 1995–1997 ja 1998–1999. Kauden 1996–1997 Poussa pelasi uransa parhaalla, 3,3 pisteen keskiarvolla. Hänen SM-sarjauransa kolmen pisteen heittojen onnistumisprosentti oli 37,1.


title: Tommi Virta

text: Tommi Virta (s. 3. huhtikuuta 1975) on aktiiviuransa lopettanut suomalainen koripalloilija.


title: Tommi Virta

text: Raholan Pyrkivän kasvatti Virta pelasi Pyrbasketissa miesten SM-sarjaa vuosina 1996–1999. Kauden 1997–1998 Virta pelasi uransa parhaalla, 1,3 pisteen, keskiarvolla.


title: Ernst Ludwig von Gerlach

text: Ernst Ludwig von Gerlach (7. maaliskuuta 1795 Berliini – 18. helmikuuta 1877 Berliini) oli merkittävä preussilainen konservatiivinen poliitikko. Hänen veljensä oli kenraali Leopold von Gerlach, jonka kanssa hän toimi yhteistyössä.


title: Ernst Ludwig von Gerlach

text: Leopold ja Ludwig von Gerlach olivat molemmat Napoleonin sotien veteraaneja ja jakoivat samat poliittiset käsitykset. Varsinaisen virkauransa Ludwig von Gerlach loi Preussin oikeuslaitoksessa. Vuodesta 1844 vuoteen 1874 hän toimi Magdeburgin vetoomustuomioistuimen ylituomarina. Hän myös avusti Friedrich Carl von Savignya 1840-luvulla suuren lakiuudistuksen suunnittelussa.


title: Ernst Ludwig von Gerlach

text: Gerlach muistetaan parhaiten siitä, että hän oli vuonna 1848 perustamassa "Neue preussische zeitung" -lehteä (tunnettiin paremmin nimellä "Kreuzzeitung"), joka toimi Preussin konservatiivisen puolueen äänitorvena. Hän myös levitti lehdessä omia näkemyksiään sekä vaikutti Preussin politiikkaan pääasiassa veljensä kautta. Gerlach oli vuodesta 1849 Preussin maapäivien alahuoneen jäsenenä ja kuului siellä jyrkimmän oikeiston johtajiin. 1860-luvulla hänestä tuli kansleri Otto von Bismarckin Saksan yhdistämiseen tähdänneen politiikan näkyvä vastustaja. 1870-luvun Kulturkampfin aikana Gerlach vastusti jyrkästi Bismarckin katolisen kirkon vastaista kirkkopolitiikkaa ja liittyi katoliseen Keskustapuolueeseen, vaikka olikin itse protestantti. Hänet erotettiin vuonna 1874 virastaan oikeuslaitoksessa hänen julkaistuaan hallitusta arvostelleen lentolehtisen. Gerlach vastusti myös Bismarckin pyrkimystä rakentaa Saksan keisarikunta Preussin hegemonisen aseman varaan. Gerlach valittiin edustajaksi Saksan valtiopäiville hieman ennen kuolemaansa vuonna 1877.


title: Ernst Ludwig von Gerlach

text: Ludwig ja Leopold von Gerlachin nuorempi veli Otto von Gerlach oli mainittava teologi.


title: Helsingin venäläinen matruusiyliopisto

text: Helsingin venäläinen matruusiyliopisto () oli Helsingissä syksystä 1917 kevääseen 1918 toiminut venäjänkielinen avoin yliopisto, joka tarjosi yleissivistäviä ja ammatillisia kursseja Venäjän Itämeren-laivaston matruuseille.


title: Helsingin venäläinen matruusiyliopisto

text: Ajatus matruusiyliopistosta syntyi keväällä 1917 perustetun Helsingin matruusiklubin piirissä. Matruuseille haluttiin tarjota koulutusta, joka auttaisi työelämässä laivastopalvelun jälkeen. Matruusiyliopiston avajaiset pidettiin 18. marraskuuta 1917 Aleksanterin teatterissa ja iltaluentoina järjestetty opetus alkoi 26. marraskuuta. Yliopiston kursseille pyrkivien oli suoritettava sisäänpääsykoe; luennoille kirjautuneita oli lopulta noin 600–800. Opettajia oli noin 50. Opetukseen ja yliopiston hallintoon osallistuivat muun muassa Helsingin yliopiston venäjän kielen professori Konstantin Arabažin ja Aleksanterin kimnaasin johtaja Vladimir Belevitš. Yliopiston kursseja pidettiin pääasiassa matruusiklubin käyttöön luovutetussa Apollon talossa Eteläesplanadi 10:ssä (nykyinen oikeusministeriö), mutta myös kuudessa muussa paikassa eri puolilla Helsinkiä, kuten Aleksanterin kimnaasin talossa Arkadiankadulla (nykyinen Eläinmuseo). Matruusiyliopiston opetustoiminta lopetettiin maaliskuussa 1918, kun Itämeren-laivaston joukkoja alettiin evakuoida Helsingistä, ja huhtikuun alussa koko yliopisto julistettiin lakkautetuksi. Noin 200 matruusia ehti sitä ennen suorittaa loppukokeen.


title: Hannu Tillonen

text: Hannu Tillonen on aktiiviuransa lopettanut suomalainen koripalloilija.


title: Hannu Tillonen

text: Tillonen pelasi miesten SM-sarjaa Pispalan Tarmossa vuosina 1973–1975 ja Tampereen Pyrinnössä vuosina 1978–1980. Kauden 1978–1979 Tillonen pelasi uransa parhaalla, 2,5 pisteen, keskiarvolla. Viimeisellä pääsarjakaudellaan 1979–1980 Pyrintö ja Tillonen saavuttivat SM-hopeaa.


title: Leopold von Gerlach

text: Ludwig Friedrich Leopold von Gerlach (17. syyskuuta 1790 Berliini – 10. tammikuuta 1861 Potsdam) oli preussilainen kenraali ja yhdessä veljensä Ludwig von Gerlachin kanssa merkittävä konservatiivinen poliittinen vaikuttaja. Hän oli 1800-luvun puolivälissä Preussin kuningas Fredrik Vilhelm IV:n lähimpiä neuvonantajia.


title: Leopold von Gerlach

text: Gerlach osallistui nuorena Napoleonin sotiin ja konservatiivinen, romanttis-isänmaallinen henki tarttui häneen loppuiäksi. Hän kuului Preussin kruununprinssin, tulevan kuningas Fredrik Vilhelm IV:n ystäväpiiriin ja oli pietistinen harras uskovainen. Gerlach perusti poliittisen konservatisminsa Karl Ludwig von Hallerin ja F. J. Stahlin opetuksille. Gerlachin poliittinen vaikutusvalta alkoi kasvaa Fredrik Vilhelmin noustua vuonna 1840 valtaistuimelle. Suurimillaan hänen vaikutusvaltansa oli vallankumousvuotta 1848 seurannena vuosina, jolloin hänestä tuli kuninkaan merkittävä neuvonantaja ja vastavallankumouksellista politiikkaa kannattaneen hovin kamarillan johtava toimija. Kuningas nimitti hänet vuonna 1850 kenraaliadjutantikseen. Gerlach muun muassa suositteli Fredrik Vilhelmiä kieltäytymään Frankfurtin kansalliskokouksen hänelle tarjoamasta Saksan keisarin kruunusta ja pyrki vuonna 1850 saamaan aikaiseksi valtiosäännön muuttamisen konservatiivisempaan suuntaan. Krimin sodan aikana hän neuvoi kuningasta pitämään Preussin puolueettomana. Gerlach kuoli vuonna 1861 vain kahdeksan päivää kuningas Fredrik Vilhelmin jälkeen.


title: Timothy Bottoms

text: Timothy Bottoms (s. 30. elokuuta 1951 Santa Barbara, Kalifornia) on yhdysvaltalainen näyttelijä, joka tunnetaan parhaiten nuoruudenaikaisista pääosistaan elokuvissa "Sotilaspoika" (Dalton Trumbo 1971), "Viimeinen elokuva" (Peter Bogdanovich 1971) ja "Arvosanametsästys" (James Bridges 1973).


title: Timothy Bottoms

text: Bottoms syntyi kuvanveistäjä James Bottomsin poikana Kalifornian Santa Barbarassa. Hän on näyttelijöiden Joseph Bottoms (s. 1954) ja Sam Bottoms (1955–2008) isoveli.


title: Timothy Bottoms

text: Bottoms on 1990–2000-luvuilla tullut tunnetuksi presidentti George W. Bushin esittämisestä sekä parodisissa että vakavissa rooleissa.


title: Panthea

text: Panthea on vuonna 1917 ensi-iltansa saanut Allan Dwanin ohjaama yhdysvaltalainen mykkä draamaelokuva, jonka nimiroolissa on Norma Talmadge Panthea Romoffina.


title: Panthea

text: Elokuvan tuotantoyhtiönä toimi Norma Talmadge Film Corporation ja levittäjäyhtiönä Lewis J. Selznick Enterprises. "Panthea" perustuu Monckton Hoffen samannimiseen Broadway-näytelmään "Panthea" (1913), jonka pohjalta Dwan ja Mildred Considine laativat elokuvaan käsikirjoituksen. Elokuva kuvattiin New Yorkin Bronxissa Selectin studioilla ja Manhattanilla Biographin studiolla. Elokuvan tuottivat Talmadge, Dwan ja Joseph Schenck. "Panthea" oli Talmadgen ja elokuvastudio Norma Talmadge Film Corporationin ensimmäinen tuottama elokuva.


title: Panthea

text: "Panthea" sai Yhdysvaltain ensi-iltansa 6. tammikuuta vuonna 1917. Ilmestyessään elokuva oli valtava yleisö- ja arvostelumenestys Yhdysvalloissa että Euroopassa. Erityisesti Talmadge sai roolisuorituksestaan ylistävät arvostelut. "Panthea" julkaistiin uudelleen elokuvateattereissa 2. elokuuta vuonna 1920. "Panthea" esitettiin vuosikymmeniä myöhemmin vuoden 1958 Venetsian elokuvajuhlilla. Elokuvan nykyään oletetaan olevan kadonnut.


title: Panthea

text: Moskovan konservatoriosta valmistunut Panthea Romoff (Norma Talmadge) on loistava nuori venäläinen pianisti, joka avioituu englantilaisen säveltäjä Gerard Mordaunt’n (Earle Foxe) kanssa. Gerald on menettämässä järkensä, koska hän epäonnistuu kirjoittamansa oopperansa tuottamisen. Nähdessään miehensä kärsimykset Panthea uhraa itsensä iäkkäälle paroni de Duisitorille (L. Rogers Lytton) sillä ehdolla, että ooppera tuotetaan. Pian oopperan menestyksen jälkeen Venäjän hallitus pidättää Panthean hänen oletetusta nihilismijuoniin sekaantumisesta, ja hänet karkotetaan Siperiaan. Kun Gerald saa tietää oopperansa menestyksen alkuperän ja sen hinnan, ensiksi hän nousee kapinaan, mutta myöhemmin ymmärtää Panthean toiminnalle motiivin ja seuraa häntä kylmään Siperiaan. Samaan aikaan Gerardin isä Sir Henry Mordaunt (William L. Abingdon) saa tietää heidän ahdingostaan ja käyttää poliittisia suhteitaan saadakseen armahduksen avioparille. Panthea ja Gerald saavat armahduksen, ja he aloittavat uuden elämän Englannissa.


title: Eero Pitkänen

text: Eero Pitkänen (s. 14. maaliskuuta 1984) on aktiiviuransa lopettanut suomalainen koripalloilija.


title: Eero Pitkänen

text: Kouvojen kasvatti Pitkänen pelasi miesten SM-sarjaa Pyrbasketissa/Tampereen Pyrinnössä vuosina 2004–2007. Kaudella 2005–2006 hän pelasi myös I-divisioonassa pelanneessa Korikobrissa. A-nuorten maaotteluita Pitkänen pelasi yhdeksän kappaletta 2,3 pisteen keskiarvolla.


title: Eero Pitkänen

text: Myöhemmin Pitkänen on toiminut koripallo- ja pesäpallovalmentajana.


title: Matti Pylkkänen

text: Matti Pylkkänen (s. 19. toukokuuta 1929) on aktiiviuransa lopettanut suomalainen koripalloilija.


title: Matti Pylkkänen

text: Tampereen Pyrinnön kasvatti Pylkkänen pelasi miesten SM-sarjaa kasvattajaseurassaan vuosina 1952–1954. Vuonna 1956 hän pelasi Pyrinnössä yhden SM-sarjaottelun. Kauden 1952 Pylkkänen pelasi uransa parhaalla, 2,1 pisteen, keskiarvolla.


title: Harri Koivistoinen

text: Harri Koivistoinen on aktiiviuransa lopettanut suomalainen koripalloilija.


title: Harri Koivistoinen

text: Koivistoinen pelasi miesten SM-sarjaa Tampereen Pyrinnössä vuosina 1962–1965 ja 1967–1968 sekä Työväen Mailapojissa kaudella 1965–1966.


title: Fredrik August II (Saksin kuningas)

text: Fredrik August II (18. toukokuuta 1797 Dresden – 9. elokuuta 1854 Tiroli, Itävalta) oli Saksin kuningaskunnan kuningas vuosina 1836–1854.


title: Fredrik August II (Saksin kuningas)

text: Fredrik August II oli Saksin ensimmäisen kuninkaan, Fredrik August I:n veljenpoika. Hänen isänsä oli prinssi Maksimilian. Fredrik August opiskeli nuorena sota-, oikeus- ja luonnontieteitä. Vuosina 1830–1836 hän toimi toisen setänsä, kuningas Antonin kanssahallitsijana. Fredrik August II oli aluksi uudistusmielinen ja vuoden 1831 perustuslaki oli osin hänen käsialaansa. Hän pyrki esiintymään poliittisten uudistusten puolesta myös noustuaan valtaistuimelle 6. kesäkuuta 1836, mutta ei saanut sillä saralla aikaan paljoakaan.


title: Fredrik August II (Saksin kuningas)

text: Vuoden 1848 vallankumous muodostui vedenjakajaksi, joka käänsi Fredrik Augustin politiikan taantumukselliseksi. Hän suhtautui aluksi myönteissti Frankfurtin kansalliskouksen pyrkimykseen yhdistää Saksa, mutta ei hyväksynyt kansalliskouksen laatiman liberaalin Saksan perustuslain sisältöä. Hänen kieltäytymisensä vahvistamasta kyseistä perustuslakia Saksissa johti toukokuussa 1849 kuuluisaan Dresdenin kansannousuun, joka saatiin kukistettua vasta Preussin lähettämien apujoukkojen avulla. Frerik August oli Dresdenin kumousyrityksen jälkeisinä vuosina yhä enemmän syrjässä valtakuntansa hallitusasioista. Vuodesta 1849 Saksin politiikkaa ohjasi vanhoillinen pääministeri Friedrich Ferdinand von Beust. Beust oli Preussin vastustaja ja teki Saksista siksi Itävallan liittolaisen.